text:
Diasabra mainta, Gobierno di Aruba y Crisis Team a anuncia medidanan pa loke ta trata combatimento di Covid-19. Prome Minister Evelyn Wever-Croes a expresa cu si Aruba completo para hunto, nos por logra domina e situacion cu nos ta aden.
A anuncia e siguiente medidanan: Toque de queda 10.00 pm-5.00 am. Orario di ciere 9.00 pm-5.00 am. Max 4 persona na mesa den restaurant, paden y pafo; den tur establecimento nocturno por tin solamente hende sinta. Samenscholingsverbod 24 ora. Bishita na cas, fiesta y encuentro social na cas of otro caminda ta prohibit. Comercio limita na 50% (cinema, tienda, supermercado, entiero, misa). Deporte, limita na training so, competencia no ta permiti. Medidanan na vigor caba ta keda aplicable:uzo di tapaboca obligatorio den establecimentonan. Alcoholverbod riba caminda publico 24 ora. Distancia fisico.
“Mi ta pidi tur hende encarecidamente cooperacion pa cu esaki. Nos conoce e ultimo reglanan, posibilidadnan y excepcionnan pero pa mayoria di nos cu no tin excepcion, porfabor mantene na dje’.
Nos ta discuti si por tene fiesta of no tene fiesta. Dialuna awor varios operacion a wordo cancela aunke con dolor e personanan ta sinti y e consecuencia cu esaki ta trece cu ne. Nan tin di warda den dolor y sin por cana of drumi. Esey ta e situacion cu nos ta den. Nos por discuti si por of no haci fiesta. Polis por drenta pa para fiesta si of no. Pero nos kier haci un apelacion civico di cada persona. Tin dokternan cu ta scucha e conferencia di prensa, enfermeronan ta lesa comentarionan riba facebook y ta puntra nan mes si realmente aki na Aruba nos ta realisa e seriedad di e situacion cu nos ta aden.
Pasonan cu nos a tuma awe, ta hunto nos mester tene na nan pa asina nos por enfrenta e situacion cu nos ta aden. Ta net ora nos a kere cu nos ta saliendo di e peor di e crisis, e variante Delta a cuminsa plama agresivamente rond mundo y esaki ta hopi mas contagioso cu MERS, SARS y hasta cu EBOLA. Ban nos tur respeta y mantena na e medidanan aki pa asina pronto nos por sali for di e situacion aki”.


c: text/html

text:
WILLEMSTAD – Pa por kumplí ku e protokòlnan di salubridat pa motibu di corona, pa e organisashon di elekshonnan di parlamento riba 19 di mart na Kòrsou mester di un mion florin (Nafl) èkstra.
Pacheko Römer riba e fondonan
Esei Pacheko Römer, presidente di ofisina supremo elektoral ta laga sa. “Ora nos a traha e presupuesto, no tabata trata di Covid ainda. Awor nos a kalkulá ku nos mester di 50 porshento bùdjèt èkstra pa motibu di e medidanan di higiena.” A kalkulá 2 mion florin pero mester pone un mion mas aserka.
‘Naturalmente nos no sa ainda kon lo para, tampoko ku e vakuna. Ke men kisas e ta bai ta mihó ku nos a kere i kisas e lo desepshoná. No ta den nos man. Pasobra inisialmente e kos tabata bai bon (ku kasonan di corona, red.) na Kòrsou. Pero awor tòg manera nan ta bisa nos ta den un di dos ola.”
Konseho di minister ta reuní mayan tokante e presupuesto adaptá pa e organisashon di elekshonnan, asina minister Armin Konket a laga sa. E ta konfirmá ku el a haña un karta tokante d esaki di ofisina elektoral supremo.
Mas sentro elektoral
Römer ta splika ku nan a adaptá e programa di elekshon pa evitá kontagio.
Pacheko Römer riba e programa
“E meta prinsipal ta pa evitá e reinan ku por forma aworó na e sentronan elektoral. P’esei nos ta bai harma dies distrito elektoral èkstra pa aworó no tin mas ku 700 pa 750 votadó pa ofisina elektoral pa vota. I ku nos por despachá esaki den diesun ora.
Tambe e ta konsehá e ofisina elektoral supremo pa regla e fluho i distribuí esaki riba e dia. “Nos a papia ofer di esaki siman pasá kaba ku e partidonan polítiko i dia 14 di yanüari nos ta bai sinta na mesa atrobe. Nos ke pa nan konsehá nan partidarionan pa bai vota distribuí riba henter e dia.”
E tradishon di partidario di partido ku ta partisipá ta pa den sierto distrito elektoral bai vota den e último tres oranan promé ku e buzonnan sera, Römer ta konta.”Anto e ora ei bo ta haña hopi hende riba otro loke nos ke evitá.
Un otro tradishon ta e entrega di e listanan elektoral ku ta planeá pa 21 di yanüari. “Normalmente esaki ta sosodé ku hopi folklor, hopi hende, drumband, ets. Pero e bia aki sí esaki no ta permití Ke men lo bira mas ketu ku normalmente.”
Hopi ménos votadó
E kantidat di 116 mil ku ta ferwagt ta hopi ménos ku na e elekshonnan anterior. Tin 4000 persona ménos ku por vota e aña aki. Segun e ofisina elektoral supremo e redukshon aki ta espesialmente pa motibu di emigrashon.
Kuminsamentu di mart ta manda e karchinan. E votamentu riba 19 di mart ainda ta sosodé ku pòtlot. Römer: “Loke Covid a siña nos ta ku nos mester wak un otro sistema di vota. Den futuro no ta ekskluí ku lo por bai vota online.

robotstxt: allowed

filter: keep


text:
Turkia
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Turkia (Den lenga Turko: Türkiye) ta un pais situá parsialmente den Oropa (Tracia) y parsialmente den Asia (Anatolia). E kapital di Turkia ta Ankara. E religion dominante ta islam.
Turkia tin un poblashon di 76.667.864 habitante. (Segun resultadonan di aña 2013)
Kambionan[editá | editá fuente]
Mustafa Kemal Atatürk ta un hòmbu cu à reformá Turkia henteramente. Por ehempel: el a inventá e lenga Turko (cu alfabèt Latijn).
Alfabèt[editá | editá fuente]
E alfabèt die Turkia (Den lenga Turko: Türk Alfabesi) ta diferente for di esun Papiamento/u. E alfabet Turko ta consistí di 29 letter;
bron: Wikipedia TR (Vikipedi)
Gallery[editá | editá fuente]
- Anitkabir.HB.jpg


text:
Si mi hasi e pregunta;: Kon nos por komprondé polítika di Bonaire mi por konta ku ta bini hopi kontesta. Si mi puntra: Ta nesesario pa nos komprondé polítika di Bonaire e kontesta por ta si òf no.
Pa medio di polítika Bonaire a bira parti di Hulanda komo Entidat Públiko. Bonaire no ta un munisipio a ni maske trese dilanti munisipio spesial. Na Bonaire MPB ke brasa Hulanda, UPB ke ta mas den Hulanda, DP ke tin un asosiashon liber ku Hulanda.
Partidonan ku no tin asiento den Konseho Insular ke tin mas outonomia, restrukturashon di Antia di seis i referèndem pa pueblo bisa kua ta e status preferí. E pensamentu pa e status nobo tabata: progreso i bienestar. Bonaire lo a bira e pèrla den Reino. Resultado ta otro. Bonaire a bai drumi banda di e gigante Hulanda i a lora kai den su brasa. Bonaire ta isolá den Antia i no a keda nada di e sintimentu komun di ta antiano manera tempu di Antia sea di seis òf sinku ku un parlamentu antiano.
Mas i mas e kontrastenan riba tereno sosial, ekonómiko, edukashonal i di moralidat ta bini dilanti. Mi ta puntra nos polítikonan: Kiko ta e motibu ku no por solushoná e problema di BOPEC i e eks trahadónan, ki ta e argumentonan ku no por; aliviá pobresa, e skarsedat di bibienda pagabel pa pueblo, eliminá e lista ku 1180 petishon pa un tereno i strukturá e kas sosial.
E punto kulminante ta ku e Akuerdo Atministrativo ku a pone Bonaire bou di kuratela ta bira visibel. Esaki ta e variante di Sint Eustatius. Mènedjer di programa a frakasá i Hulanda ta bai disidí i e tres diputadonan ta bira manera señor Franco. E spiritu ku ta dualu ta: Hulanda ta pone banda di gezaghèber un eks polítiko hulandes komo komisario i partidonan den Konseho Insular por kuminsá pensa riba e posibilidat ku Knops ta pone Konseho Insular un banda te 2023. Meskos ku Kabul a kai Kralendijk ta bai kai.
Lesa tambe:
- Prevení Dengue, Chikungunya, Zika |Aviso pagá
- Talento Kultural ta duna show despues di mas ku 1 aña corona
- Trahadónan preokupá di BonLab ta skibi karta pa BC
- A presentá ‘Monument Bonaire’ na Hatitat
- Corona resultadonen 27 òktober
- Protehá bo mes kontra di grip |Aviso pagá
- WEB ta selebrá apertura di planta di awa di bebe huntu ku su penshonadonan
- Turneo di Waterpolo na Boneiru e siman aki


text:
WILLEMSTAD – Tur febrüari i sèptèmber, New York, London, Milán i Paris ta keda inunda pa diseñadornan ku ta desplegá nan ultimo diseño di alta kostura, modela pa muhénan eksótiko ku ta bin di tur partí di mundu. Un generashon nobo di modelonan kurasoleño, manera Stephany Francisca i resientemente Joline Braun, tambe a estrena riba pasarelanan internashonal.
E luna di moda ta start na New York, dia 10 pa 17 di Sèptèmber, kontinuá na London entre 18 pa 22 di Sèptèmber, despues ta toka turno na Milán, kual ta kuminsá 23 pa 28 di Sèptèmber, i finalisá na Paris, kual ta kuminsá dia 29 di Sèptèmber pa 6 di òktober 2015.
Joline Braun, kende ta representá pa Premier Model Management i Supreme Management i ta bibando na New York, tabatin un aña alentador. Fo’i aña pasa ela modela durante ‘Fashion week’ den shownan di DKNY, rag & bone, Marc Jacobs, djis pa menshoná algun. E periodo akí, e no tabata den e pakete di show regular, pero pa febrüari 2016 si lo e modela regularmente. Si Joline a kana e show di MillybyMichelle durante ‘Fashion week’ na New York.
Kompliká
Kòrsou tin un relashon kompliká ku moda. Ambishon di modelahe ta keda mirá komo unu imaginario, i e industria di moda ta haña tiki sosten real pa desaroyá. Miki Eustachia, konosido coach di modelahe i propietaria di Emilka Model Management, kièr trese kambio den esei. Pa mas ku shete aña kaba, Miki ta organisá Curaçao Model Search i yuda lansa karera internashonal di vários modelo lokal manera Yu-Lian Dijkhoff, Shafni Vierbergen, Danielle Rosalia, i Mishanou Silvania. “Tin hopi talento lokal i nos ta resalta na New York i London, pero mester krese e plataforma i amplia e kontaktonan pa asina e modelonan lokal haña un chéns”, ela splika.
Stephany Francisca, promé finalista di Caribbean Next Top Model i empresario ku awó ta studiando na London, tambe por papia di e retonan ku un modelo lokal por enfrenta. Stephany a enamora di modelahe, pero a lucha hopi pasobra e no a keda firma nunka pa un agensia internashonal. Tòg ela logra kana durante diferente “Fashion week’ na New York i Paris, gran partí atribuí na su kurashi i pasobra ela drenta avion i paga fo’i su mes saku pa bai modela. “Mi ta atmití ku m’a kuminsá lat, pero fo’i un edat hóben ta un persona hopi ambisioso i analítiko. Pa un modelo ku a hasí kasi tur kos riba su mes, mi a gana bon sèn”, ela kontinuá.
“Un karera di modelahe ta kuminsá entre 15 pa 19 aña, pero hopi biaha ta nos mes kultura ta stroba nos di yegá mas leu. Pa motibu di enseñansa obligatorio, awó bo no por sali fo’i Kòrsou komo menor di edat”, ela splika. “Modelahe a duna mi e oportunidat di biaha, i e tempu ei skol tabata kooperá, pues mi tabata bai ‘Fashion week’ sigur kuater biaha pa aña”, ela kontinuá.
Potensial
“Kòrsou tin hopi potensial pasobra e ta un pais multikultural, pero e modelo kurasoleño mester tin ‘algu’, Stephany a splika. “Aktualmente, modelonan pretu mester ta super eksótiko i ‘straño’ pa nan resalta”, ela kontinuá. Europa tambe ta un alternativa, ya ku komo hulandes nos no tin e problema di visa, pero según Stephany, den mundu di modelahe europeo tin tiki opshon pa e modelo étniko. E plaka den modelahe ta den kampaña nan editorial i promoshon di produktonan di beyesa, ela splika. “Den eksterior bo ta kuminsá ripara ku modelonan miksto i mas kla ta ‘safe’ i ta ser konsiderá mas komersial”, ela konkluí.
Kòrsou tin un dia lo mira un supermodelo Kurasoleño? Según Stephany i Miki sí, pero pa esaki pasa, un plataforma solido mester keda establesé unda ta guia e prospektonan lokal. Tur dos ta kere ku un modelo lokal mester firma ku un agensia reputabel ku lo promové i habri porta p’e. Según Miki, ta parse ku ainda e modelo yu di Kòrsou no tin hamber sufisiente pa e logra internashonalmente i e rol di e mayor ta hopi krusial. “Ora unu logra, mayornan lo kuminsá kere den modelahe manera nan ta kere den baseball”, Stephany konkluí.
Outor Deya Mensche


text:
DEN HAAG – Habitante di Boneiru, Saba i Sint Eustatius pa promé bia por vota pa Eerste Kamer, pero tantu na e islanan komo na Den Haag no por ripará muchu interes.
Dia 20 di mart na Hulanda oropeo e habitantenan atrobe ta skohe nan Miembronan di Staten Provinsial i indirektamente tambe nan Eerste Kamer. Na Boneiru i Saba tin elekshon di Konseho Insular. I banda di esaki huntu ku Sint Eustatius e islanan ta vota pa Eerste Kamer.
Tiki atenshon pa e islanan
E diferente partidonan polítiko na Den Haag a traha un programa di elekshon pa kasi kada provinsia, pero no pa e tres munisipionan ekstraordinario ku pa promé bia por vota tambe. Pakiko? Partido 50Plus ta e úniko ku a duna un reakshon ora a puntra.
“Mi ta haña e pregunta aki grasioso si”, e bosero di 50Plus ta bisa. “Komo periodista ku 45 aña di eksperensia mi ta mira un bunita titular: Partidonan no ta hasi nada ku islanan karibense. Den nos programa di partido tin dos alinia tokante Karibe, pero no ta muchu kos.”
“Awor e pregunta ta: kua partido ta traha mas tantu pa e islanan? Serka 50plus nos lo reakshoná riba insidente mas parti. Por ehèmpel e ayudo di emergensia pa Sint Maarten, kombatimentu di korupshon na Sint Eustatius i ayudo pa Venezuela.”
Vota pa ken?
No tin un programa di elekshon spesial pa e islanan antó. Es ku ke sa kiko e partidonan hulandes ke pa e islanan karibense polítikamente, riba e website di e partidonan polítiko mester buska e titular ‘BES-eilanden’.
D66 ta bai Boneiru
E siman aki parlamento hulandes tin un siman liber, ke men no tin reunion. Parlamentario di Tweede Kamer Antje Diertens di D66 ta kombiná su biahe anual privá pa Kòrsou ku un dia di kampaña na Boneiru.
Segun Diertens e no tei pa buska voto pa D66 pa Eerste Kamer, pero pa mobilisá mas tantu boneriano posibel pa bai vota. “Mi tin masha gana di mustra ku D66 ke e islanan bon.”
Tur voto na Sint Eustatius ta pa CDA
Boneiru, Saba i Sint Eustatius no ta kai bou di un provinsia, pero diréktamente bou di gobièrnu hulandes. Habitantenan ta vota pa Eerste Kamer via kandidatonan lokal pa un asina yamá kolegio di vota. Es ku nan elegí, por vota na mei pa disidí Eerste Kamer.
Pasobra gobièrnu hulandes a tuma ofer gobièrnu di Sint Eustatius temporariamente a posponé e elekshonnan di 20 di mart. Na e isla ei ta e partido lokal DP di Koos Sneek so a trese kandidato pa e kolegio di vota di Eerste Kamer. P’esei CDA ta kasi sigurá di tur voto via e partido ruman ei na Statia.
Den Eerste Kamer por gana 75 asiento. E tres islanan huntu por haña 0,11 asiento (Boneiru 0,09 asiento, Saba 0,02 asiento i Sint Eustatius tambe 0,01 asiento).


text:
HAPON — Wladimir Balentien a keda ekspulsá for di e partido aki despues ku a surgi un forsageo entre e pelotero di Kòrsou i koach di Hanshin Tigers Akihiro Yano. Esaki a sosodé den di sinku entrada na momentu ku e bankinan a bira bashí despues ku picher di Hanshin Tigers a dal pelotero di Tokyo Yakult Swallows ku bala.
E ekipo di Tokyo Yakult Swallows a gana e partido ku skor di 3-1. Wladimir a konektá su promé honron di temporada den e partido. E pelotero a bai di 2-1 ku un kareda anotá i otro empuha den e partido.
Promé honron di temporada di Wladimir Balentien
Despues di e partido Balentien a deklará riba red sosial, ‘ku henter e asuntu ta kuestion di protehe su kompañero di ekipo, pero e ke pidi su diskulpa na tur su fanátikonan i muchanan pa e insidente ku a tuma lugá.’
Forsageo entre 'Coco' i koach di Hanshin Tigers
Ámbos e ekipo lo enfrentá otro pa dos partido mas e siman aki. Miéntras tantu tin ku warda wak si ‘Coco’ lo risibí kastigu di e Liga di Beisbòl Profeshonal Hapones.
Den Liga Grandi ayera:
- Andrelton Simmons a bai di 3-1 ku un base por bola pa Los Angeles Angels.
- Jonathan Schoop a bai di 4-0 pa Baltimore Orioles.
- Jurickson Profar tambe a bai di 4-0 pa Texas Rangers.
- Xander Bogaerts a bai di 4-3 ku dos base roba pa Boston Red Sox.


text:
ORANJESTAD – E sekura ku no tin fin pa kaba na Sint Eustatius a kousa un skarsedat di awa di kranchi. Djasabra e uso di awa tabata di tal manera ku kompania di energia STUCO no por a entregá awa mas, loke ku a pone ku e ret di awa no tabatin sufisiente preshon mas.
E falta di preshon a pone ku kasi niun hende no tabatin awa di kranchi mas, ku eksepshon di Lower Town ku ta keda mas abou. Hopi habitante di e isla ta usa ‘cisterns’, esta rembak, pa kolektá aw’e yobe. Pero tin hopi luna ku apénas awa a kai i e sekura ta kaba ku tur Statia su reservanan di awa. P’esei tin mas nesesidat di awa di pipa.
Tur ku tin
Stuko su fábrika di awa, kaminda ta produsí awa di bebe for di awa di laman desaliná, ta traha tur ku tin pa trese produkshon na e nivel deseá. Segun un bosero e preshon di awa na mayoria lugá a subi sufisientemente. “Mi ta spera ku e suministrashon di awa pa nos klientenan lo drecha djárason. Djabièrnè e entrega di awa lo mester ta kompletamente normal atrobe”, asina e bosero a laga sa.
Despensa
E kompania di energia a pidi despensa, pero e eskarses temporario di awa no a kousa problema grandi. Skolnan por a keda habri , pasobra nan tambe ta usa rembak ketu bai.
Statia su promé kompania di energia independiente STUCO a kuminsá traha dia promé di yanüari 2014. Te den kurso di aña pasá numa e isla por a disponé di un ret di awa di pipa, ku ta konsistí di dos stashon di pòmp, 28 kilometer di pipa i mas o ménos mil konekshon. A finansá e instalashon ku plaka di supsidio hulandes. Prome ku esei Stasianonan, banda di rembak, mester a usa awa di trùk pa por haña awa di bebe.
Outor John van Kerkhof


text:
ORANJESTAD – Riba 14 di aprel un grupo di hóben ta bati e kabes di skol di Colegio Santa Filomena na San Nicolas den plenchi di skol. Esaki ta okashoná akshonnan den enseñansa kontra formanan mas i mas ekstremo di insiguridat na skol. Gobièrnu ta forma un komishon i ta primintí akshon pronto. Despues di sinku luna a bira remarkablementu ketu atrobe.
E kabes di skol, Marion Lopez, no ke papia masha tokante di e atake mes pa motibu di e investigashon di polis, pero e ta mir’e si komo e ‘fòndu’ di su karera di 34 aña. E ta papia di e kantidat di insidente di violensia na skolnan ku ‘ta floresé i adultonan ku ta usa mucha pa nan aktividatnan kriminal, sabiendo ku no por duna mucha kastigu pisá’.
Banda di esaka direktiva di skol, gobièrnu i polítika mayoria biaha ta hasi algu te ora ku e skolnan mes hala atenshon di medionan di komunikashon ku nan akshonnan, e ta haña. Despues di e atake riba dje tambe a hiba akshon masalmente komo ekspreshon di sosten, pero espesialmente pa protestá kontra ousensia di solushon berdadero kontra e insiguridat na skolnan . Lopez a bisa ku e tabata kontentu ku e sosten. Ademas ‘su’ skol básiko awor tin vigilansha 24 ora. “Pero pakiko mester sosodé algu promé, pa despues numa tuma akshon?”
Protokòl
Un di e solushonnan ku e komishon di gobièrnu ta traha ariba aktualmente ta pa skibi un protokòl di kondukta. Lopez no ta mira e sentido di esaki; tin algu asina kaba, esta e protokòl Skol Seif. A traha esaki kuater aña pasá i gobièrnu, polis, Ministerio Públiko, fundashonnan i skolnan a firm’é pa trata insiguridat. Pero e realisashon di esaki no a sosodé nunka.
Outor Sharina Henriquez


text: KRALENDIJK – Chris de Vogel mènedjer di krísis pa kolòm di salubridat i kuido médiko i konsehero di e kolòm aki den EBT, resientemente a menshoná durante un enkuentro ku prensa pa no kere tur loke tin den media. Hopi informashon inkorekto ta sirkulá den media. “E virus di ‘corona’ ta un vírùs nobo i sientífikonan ta hasiendo hopi investigashon i kada dia tin algu nobo i diferente ku e forma di funshonamentu di e vírùs ariba menshoná. Otro kos ku mi ta trese dilanti pa tene kompashon ku esnan ku ta den karentena den nan mes kas. E hendenan aki mester hasi hopi esfuerso pa 14 dia keda den kas òf mas leu ku nan bai ta den kura di nan kas. E kos aki no ta algu fásil. E hendenan den karentena no ta sufri di kebrante di salu, sinembargo nan a regresá Boneiru for di eksterior i pa tur seguridat ta pidi nan pa keda un temporada isolá for di otronan den komunidat,” de Vogel a menshoná. El a sigui bisa:” Laga nos ta orguyoso di nos habitante nan. No hasi manera bo ta polis i no usa ‘Facebook’ komo kódigo penal. Despues di 14 dia bo ta den libertat, esta ku por ta den komunidat,” de Vogel a menshoná.


text:
Resúmen: Konklushonnan i solushon gubernamental sigun punto di bista di SMOC.
Durante promé guera mundial Shell a kuminsá un refineria na Korsou. Asina Isla a kuminsá. Durante di dos guera mundial Isla a entrega hopi kombustibel na aliadonan. Hulanda a probechá inmensamente di esei i (inkonsientemente?) ta rekordá esei dia 4 mei. No opstante vários rapòrt i manifestashon públiko relashoná ku molèster pa medioambiente i salú públiko Shell a operá e refineria te 1985 sin ningun klase di pèrmit ambiental.[1] Korsou, un isla geográfikamente relativamente chikí a hañ’é na 1985 de repente ku un industria petrokímiko sumamente kompliká den su stoma, inklusive e “famoso” lago di asfalt. Gobiernu di Reino Hulandes tambe a hunga un ròl den esei. Porfin na 1997 a saka un pèrmit pa medioambiente, pero e pèrmit ei ta basá riba normanan di medioambiente di e Agensia di Medioambiente Norteamerikano (US EPA) ku ta data for di 1979, pues normanan antikuá i opsoleto. Ta di lamentá, pero Gobiernu di Korsou nunka tabata pro- aktivo i no a perkurá pa Isla kumpli ku e reglanan: no opstante no kumplimentu nunka Isla a haña un but. Despues di prosedernan largu den korte, dia 12 yanüari 2010 Hues den Korte di Apelashon a determiná Isla pa motibu di aktuashon ilegal[2] Ta di lamentá, pero te hasta despues di e señal hopi kla di hues Gobiernu no a reakshoná pa medio di medidanan gubernamental pa pone Isla kumpli ku reglanan di medioambiente. Ku e moralidat gubernamental den relashon ku Isla ku Gobiernu di Korsou a desplegá durante di dékadanan, no opstante tur e investigashon i rapòrtnan, nos lo ta poko realista di pensa ku Gobiernu ta bai pone Isla kumpli ku reglanan di medioambiente. Mientrastantu emishon i e molèster relashoná ku esei ta oumentá ketu bai, algu pa kua tur yu di Korsou tin ku paga un preis, pero e hendenan ku ta biba den e huma ta paga un preis sumamente haltu. E situashon den kua nan ta haña nan ta biba ta kontrali na nan derechinan fundamental manera ankrá den artíkulo 2 di Tratado Europeo pa Protekshon di Derechinan Humano. Minister di Defensa ta masha konsiente di e sirkunstansia i e sí a permití su personal muda. A yega ora pa stòp e mal gobernashon i faltamentu ku derechinan humano, a base di artíkulo 43, párafo 2 di Statüt di Reino Hulandes. Kon? E falta di boluntat i inkapasidat di Gobiernu di Korsou mester keda remplasá. Mester tuma un medida di supervishon haltu pa forsa Gobiernu di Korsou perkurá pa Isla kumpli ku reglanan di medioambiente, kompañá pa yudansa pa medio di personal ku konosementu tékniko i gubernamental apropiá.
Isla i algun anotashon geopolítiko.
Kasi 200 pais a firma un kombenio na Paris pa stòp di uza materia prima ku karakter fosil. Esei pa protehé bida di islanan manera Korsou mes. Irónikamente, sigun Departamentu di Energia di Merka, Korsou ta un di e 5 paisnan ku un emishon mas haltu di dióksido di karbon pa kabes di poblashon.[3] Masha mal propaganda pa Reino Hulandes, pa motibu di Isla. Hinter Reino Hulandes tin ku tene su mes na palabrashonnan di e Konvenshon tokante Diversidat Biológiko. Rapòrtnan tokante e situashon den Reino, partikularmente pa loke ta trata Korsou te ainda tabatin e meta di skonde e realidat mahos menshoná. E di sinku Rapòrt Nashonal di Reino Hulandes konsientemente a keda sin reportá informashon tokante Isla.
E kondishon den kua medioambiente di Korsou ta un problema sosial i ta peka kontra derechinan fundamental di hendenan ku ta biba den e huma di Isla
Resientemente Antilliaans Dagblad a kòrda su lesadónan ku tabatin keho i manifestashon kontra e polushon di Shell ya for di inisio di siglo anterior. [4] Aworakí, ku PDVSA, e problema ta ketu bai den notisia. Pa ilustrá: Kontinuamente ta surpasá sin ningun bèrgwensa normanan di medioambiente ku Organisashon di Salú Mundial a fiha pa loke ta trata emishon di dióksido di suafel i e polushon ta sigui oumentá ora Tuma na kuenta e promedionan anual na kuenta.
Fuente: Resultadonan verifiká di GGD Amsterdam, pa Pernis sifranan di DCMR.
Sigun “Air Quality Index (AQI) biba den e huma di Isla ta hopi peligroso, e ta kualifiká e kalidat di aire komo esun di mas malu i ta konsehá habitantenan pa no sali for di nan kas! Ta bin aserka e reportahe di “MOTE Marine Laboratory” ku Gobiernu di Korsou mes a paga pa hasi investigashon, i ku a bisa ku e porsentahe di hidrokarburo aromátiko polisíkliko ku ta kousa kanser ta un di esnan di mas haltu na mundu ku a yega di keda reportá. Banda di esei tin un kantidat di otro sustansia den e aire ku ta surpasá tur norma eksistente pa medioambiente na un manera eksorbitante. [5] E miseria di medioambiente aki den un pais ku e kantidat di habitante ku Korsou tin ta kousa di basta problema sosial. [6] En bista di e konklushonnan ya menshoná no por konkluí otro ku ta trapa derechi riba un ambiente limpi i saludabel di e hendenan ku ta biba den e huma, por ehèmpel a base di artíkulo 2 i 8, di Tratado Europeo pa Protekshon di Derechinan Humano i artíkulo 24 i 29 di e Tratado Internashonal pa Derechonan di Mucha i artíkulo 25 di e Deklarashon Universal di Derechinan Humano. Ta asina ei e komunidat ta sinti tambe, ya ku por ehèmpel ku regularidat mester manda muchanan di skolnan den besindario kas.[7]
Un sustansia bèrdè ta baha riba kasnan (mira anekso). Den 2005 EcoRYS a reportá ku tin tur aña pa poko 18 hende ku ta muri prematuro i ku míles di hende tin ku akudí na servisionan di kuido di salú, komo konsekuensia di e polushon dor di Isla. GGD di Korsou a reportá den 2007 ku famianan ku ta biba den huma di Isla lo ke muda pa bai biba otro kaminda. Den 2011 CBS a reportá ku 83.1% di hendenan di Wishi/ Marchena tin molèster di e huma di Isla. Wishi/ Marchena ta sufri práktikamente hinter aña di e polushon dor di e bientu nort- ost konstante. Gobiernu di Korsou miéntras tantu ta wak den otro direkshon, i ta laga e hendenan pa nan kuenta. Minister Hennis di Defensa sí ta laga su hendenan muda. Aparentemente no ta tur suidadano den Reino Hulandes tin mesun derechi, òf por ta ku e pasport hulandes di e hendenan di Wishi/ Marchena ta diferente for di esun di e hulandesnan europeo(?).
Mitonan ekonómiko di un banda i higiena ambiental na otro banda.
Tin hende sinseramente ta kere ku Isla ta nifiká finansieramente i ekonómikamente hopi pa Korsou. Esei ta leu for di bèrdat. Pa ilustrá: Banko Sentral a reportá resientemente ku debe di Korsou ta oumentá i hasta ta riba e norma ku IMF a pone. Unda i kon nos tin ku pone Isla, ku ta okupá mas o ménos 550 hèktar di tereno den e plachi ku Banko Sentral a pinta? Wèl, kantidat di kupo di trabou a baha di 12.631 den 1952 riba e poblashon chikí di e tempu ei te na mas o ménos 1000 kupo di trabou pa un poblashon muchu mas grandi, asina nos por lesa riba wèpsait di kompania anónimo di Gobiernu, Refineria di Korsou (RDK) Konforme e kontrakt entre Teritorio Insular di Korsou i PDVSA, Isla no tin nodi paga impuesto riba ganashi, riba importashon di krudo, ni riba biennan inmóbil. Komo konsekuensia di esei sentenáres di mion florin di ganashi ta disparsé bai Venezuela tur aña.[8]
Isla ta aportá ku nada mas ku un hür di apénas 20 mion florin pa aña. Resumiendo, Isla su aporte na Produkto Nashonal Brutu a keda baha e último dékadanan, i awor e ta apénas 4,4 % sigun Banko Sentral. Miéntras tantu gastunan pa kuido di salú ta basta haltu – sigun instituto di Salú Públiko di Korsou – 13,8 % di Produkto Interno Brutu. Un estudio ta kompará Korsou su nivel di gastu pa salú ku 64 otro pais, i solamente un pais so ta mas karu ku Korsou, lokual no ta bon pa e balansa di likides di Korsou. Te 2019 Korsou ta mará na PDVSA pa medio di un kontrakt ku ta choka Korsou; si nos no paga tinu e kontrakt ei ta keda prolongá outomátikamente te 2029.[9]
Hues den Korte di Apelashon a determiná ku Isla no ta kumpli ku pèrmit di molèster.
Isla no ta gusta, pero 12 yanüari 2010 hues sivil den un kaso den apelashon a konfirmá ku Isla ta komportá na un manera ilegal dor di keda sin kumpli ku e normanan mínimo establesí pa medioambiente.[10] Fundashon Kuido Humanitario di Korsou, SMOC i desena di habitante a hiba Isla dilanti di korte. Pa SMOC tabata mas kla ku di dia ku Isla hamas i nunka lo a preokupá ku e impakto sumamente negativo di e polushon ku e ta kousa. Nan a hasi tur sorto di manera pa tarda e prosedura. E habitante komun i koriente ku ta biba den e huma di Isla no tabatin ningun sorto di chèns di haña su derechi, pa kolmo ni serka Gobiernu di Korsou. Na lugá di Gobiernu mira interes públiko i para tras di su suidadanonan, Gobiernu su úniko mira tabata gerensia di Isla. Den práktika nunka Gobiernu a mustra Isla riba su deber pa kumpli ku lei di medioambiente. Artíkulonan 6.4.4 i 6.4.5 di e kombenio entre PDVSA i Gobiernu di Korsou ku tur probabilidat tin komo resultado ku claimnan di suidadanonan of NGO-nan pa motibu di daño dor di PDVSA na medioambiente ta bini parsialmente òf totalmente pa kuenta di Gobiernu di Korsou.[11] Ta bisto ku bon gobernashon i rèspèt pa derechinan humano relashoná ku polushon dor di Isla ta mal pará si nan ta dependé di Gobiernu di Korsou.
Artíkulo 43, párafo 1 i 2 di Statüt di Reino Hulandes.
SMOC ta komprondé ku ta difísil pa e aparato gubernamental di un isla chikí manera Korsou poseé tur konosementu nesesario pa kontrolá un industria kímiko kompliká manera e refineria, i pone Isla kumpli ku leinan eksistente. Na e momento di benta di e refineria dor di Shell na Korsou, Gobiernu di Reino mester a realisá su mes esei i rekonosé e diskrepansia grandi. E lago di asfalt so kaba mester tabata motibu di akshon gubernamental di parti di Reino. Awor, tantu aña despues, si bo pone aserka e falta di kapasidat gubernamental di parti di Gobiernu di Korsou, i falta di boluntat, ta bira bisto ku mal gobernashon i faltamentu ku derechinan humano a hasi nan entrada. Korsou no a kumpli ku artíkulo 43, párafo 1 di Statüt di Reino Hulandes, ku ta bisa tekstualmente:
- “Elk der landen draagt zorg voor de verwezenlijking van de fundamentele menselijke rechten en vrijheden, de rechtszekerheid en de deugdelijkheid van het bestuur.
- Het waarborgen van deze rechten, vrijheden, rechtszekerheid en deugdelijkheid van bestuur is aangelegenheid van het Koninkrijk.”
Tempu a yega pa apliká artíkulo 43, párafo 2 den relashon ku Isla, a ménos ku artíkulonan den lei ku tin meta pa perkurá pa un medioambiente limpi ta morto. Ounke e konfiansa di SMOC a sufri hopi, SMOC ke keda kere ku den Reino Hulandes e leinan ya menshoná lo keda respetá.
Pues SMOC simplemente kier hasi dos pregunta:
- Ken ta kere ku Gobiernu di Korsou ta kumpli ku reglanan di bon gobernashon, pa loke ta trata Isla?
- Ken ta kere ku no tin kuestion di no kumplimentu ku derechinan humano, pabou di Isla pa motibu di polushon di aire dor di Isla?
- Sustansia berde ku a baha riba kas di hende:
[1] E siguiente link ta duna un resúmen di dato, rapòrtnan i susesonan, sin nota di splikashon: http://www.stichtingsmoc.nl/2013/04/smoc-april-2013-overzicht-isla-geschiedenis/
[2] http://www.stichtingsmoc.nl/2010/01/eindvonnis-civiele-procedure/
[3] http://www.stichtingsmoc.nl/2015/11/cop21-alert-caribbean-part-of-dutch-kingdom-belongs-to-top-5-co2-emissions-per-capita/
[4] Ton de Jong, ‘Schone lucht is geen luxe (6)’, Antilliaans Dagblad, 15 mei 2015.
[5] http://www.stichtingsmoc.nl/2011/01/onderzoek-telt-tno-2007/
[6] Korsou: 354 habitante pa meter kuadrá. En komparashon Merka tin 32 habitante pa meter kuadrá. E importansia di kumplimentu ku normanan di medioambiente ta mas grandi.
[7] Lesa por ehempel Amigoe di 15 yanüari 2016: ‘Derde dag op rij stank’
[8] http://www.stichtingsmoc.nl/uploads/Ecorys-NEI-2005.pdf
[9] Den Amigoe SMOC a publiká sugerensha kon por sigui despues di 2019. Lesa: http://www.amigoe.com/ingezonden/30-ingezonden/220084-reactie-smoc-op-liberia-peters-naastenliefde-en-economie. Konstatá ku Gobiernu di Korsou ta kana atras riba e proposishonnan di maneho di EcoRYS, fechá 2012. http://www.stichtingsmoc.nl/2013/07/ecorys-2012-rapport-is-nu-beschikbaar/
[10] http://www.stichtingsmoc.nl/2010/01/eindvonnis-civiele-procedure/
[11] http://www.stichtingsmoc.nl/2016/01/curacao-government-lack-of-good-governance/


text:
Pronóstiko di tempu pa Kòrsou i bisindario bálido te djadumingu mainta 6:00 o.l., 29 di mart 2020.
Pronóstiko
Pronóstiko di tempu pa Kòrsou i bisindario bálido te djadumingu mainta 6:00 o.l., 29 di mart 2020.
Kompilá: djasabra 28 di mart 2020, 05:00 o.l. (09:00 UTC).
Tempu: Shelu lo ta parsialmente nublá ku posibel áwaseru di poko importansia.
Temperatura máksimo lo alkansá 32ºC i temperatura mínimo 25ºC.
Solo ta sali 06:34 i ta baha 18:47 o.l.
Bientu: For di direkshonnan entre ost i nortost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando basta fuerte te posiblemente fuerte; forsa 5 te 6 (31 te 50 km/ora, 17 te 27 nudo).
Situashon general: Un área di preshon haltu nort di Karibe lo ta e sistema prinsipal ku ta influensia e wer pa e próksimo dianan. E fluho di bientu lo bira un poko mas fuerte, miéntras formashon di nubianan signifikante lo sigui limitá
Kondishon di laman: Por lo general moderá ku altura di olanan entre 1 i 1.5 meter (3 pa 5 pia).
Fenómeno spesial: Ningun.
Perspektiva te djaluna mainta: Shelu parsialmente nublá i bientu un poko mas fuerte.
Meteorólogo: Coffie


text:
Mi ta un testigu
Schadefonds t’ei tambe pa personanan ku tabata testigu di un krímen violento. Den e kaso ei ta yamá bo un opservador. Un opservador por entregá un petishon den e siguiente kasonan:
- Bo tabata presente na momentu di e krímen violento;
òf
- Bo a topa ònferwagt ku e víktima na e sitio kaminda e krímen a tuma lugá (lugá di e delito);
òf
- Durante bo infansia regularmente (sistemátikamente) i durante un tempu largu bo a eksperensiá violensia doméstiko.
Pa por bin na remarke pa risibí un solo pago komo opservador, bo mester a haña problemanan (leshon) síkiko grave dor di esaki. Esaki mester ta establesé dor di un terapeuta ku registrashon BIG, ku marka di servisio NIP ku nota básiko di sikodiagnóstiko (BAPD), ku registrashon NVO ku nota básiko di diagnostiká (BAD) òf un kontrato ku e Ofisina di Kuido Médiko.
Serka muchanan te ku 12 aña ku tabata testigu di violensia doméstiko sistemátikamente, Schadefonds ta asumí ku ta trata di problemanan (leshon) grave. Den e kaso ei no mester proba esaki .


text: ORANJESTAD, Aruba – 12 april 2020: Relaciona cu e crisis di COVID-19 Departamento di Salud Publico su servicio Social Psikiatrico (SPD) ta obliga di adapta nan servicionan. SPD Santa Cruz Su edificio ta temporalmente sera. Atravez di jama di telefono of video call profecionalnan di SPD manera entre otro trahador social, enfermero, psicologo of psikiatra ta tuma contacto cu mayornan y hobennan cu ta resorta bou di nos servicio. SPD Playa Ta duna servicio temporario via cita. Tur pashent cu tin gustumber di bin serca nos na nos oficina pa busca medicamento por jama of lo wordo jama pa SPD pa haci un cita. Pashentnan cu ta ricibi medicamento na cas door di enfermeronan di SPD lo sigui ricibi esaki. Pa traha un cita cu nos por jama e number di telefon 5224249. Liña di Crisis Pa asistencia den momento di crisis den dia of pafo di orario di oficina por jama 5224343


text:
Maske ainda Polis no sa e motibo di asesinato di Almier Godett ayera mainta, tog tin hopi hende no ta kere cu ta pa motibonan politico. Hecho ta cu Almier Godett (38 aña) ta un politico cu lo participa cu su partido Trabao pa Corsou.
E mainta ey, segun version policial tabatin un pleitamento serio cu tabata tumando lugar na Juan Domingo bij Mahuma.
Almier Godett ta sobrino di Antony Godett di Partido Obrero Liberacion di Corsou. Almier Godett no ta un zuivere koffie tampoco pasobra te recien e tabata sera pa su envolvimento den trafico di droga.
N’e mesun sitio ey, a detené alrededor di 09.00’or e hòmber sospechoso M.M.M. di 36 aña di edad nace na Còrsou, p’e caso di asesinato ariba mencioná. Alrededor di 10.30’or, Polis a detené n’e promé sitio di incidente, esta Juan Domingo bij Mahuma, e hòmber sospechoso S.S.G. di 33 aña di edad nace na Còrsou, pa destruccion.


text:
WILLEMSTAD- E di dos dia di e kaso Hato tabata unu largu i emoshonal. Judrin Martis, representa pa abogado Vaders, Raily Bart, representa pa abogado Janssen i Adrian Martha, representa pa abogado Martis, tambe a aparesé dilanti hues van Dam van Isselt, pa duna kuenta i rason pa nan rol den e likidashon di ‘Jais’ Juliana i Shantley Arnhem, dia 15 di yüli ultimo.
Según Ministerio Públiko, Martis i Martha lo tabata e pistoleronan i Bart lo a fungi komo shofùr. Fo’i e komienso, e kaso a pinta di ta unu kompliká, sigur ora Vaders i Janssen a pidi pa mas tempu pa hasí investigashon adishonal i tende mas testigu. Finalmente hues a opta pa no para e kaso i tòg trata esaki awe, unda dia 18 di yüni próksimo, e lo pronunsiá un veredikto final of unu intermediario.
Durante e defensa di abogado Janssen, esaki a alega ku Ministerio Públiko a sera dil ku Maria, Martina i testigu Fenix, kende inisialmente tambe tabata un sospechoso, pa kastigu redusí of inmunidat. “Sospechoso Maria a keda ketu te ku 25 di òktober, despues diripiente ela deklará”, Janssen a konkluí.
Siguientemente, Janssen a mustra un potrèt di e kas di testigu Fenix, unda e sospechosonan lo a reuní i despues e ta mustra e imágennan di video di e tiroteo na Hato. Riba un pantaya chikí, ku no tabata muchu visibel pa e públiko presente, e abogado a splika e diskrepansia nan den e deklarashonnan i loke e video lo a mustra. Abogado Vaders tambe ke hasí mas prueba adishonal di DNA i ke inkluí e potrètnan den e rapòrt, pa asina aberiguá si e deklarashonnan inkriminatorio ta berdat.
Fiskal Rip na su lugá a ninga di a trahá dil ku e sospechosonan. Hues a puntra sospechosonan kiko nan kièr a añadi, unda Bart i Martis a indiká ku nan ke pa e petishon nan di investigashon keda honra. “E hendenan akí ta set di gañadó, mi no tabata na aeropuerto i nan ta tira tur falta riba mi”, un Martis emoshoná a deklará.
Despues di e pausa di mèrdia, fiskal Hato – Willems a tene su rekisitorio i ta ripití e deklarashonnan di Maria i Martina. Na su turno, sospechoso Martis a splika ku ora e tiroteo tabata tuma lugá, e tabata kome serka Kenchi, banda di Cabana Beach. Niun hende por a konfirmá su vershon i Martina ta kontradesí esaki. Sospechoso Martha na su turno, lo tabata na kas ta wak televishon ku su frei ku tabata na estado.
Fiskal Rip ta deklará ku e petishon di inatmisibilidat di e abogadonan Vaders i Janssen ta infunda. “Argumentonan di defensa ta basá riba algu ku no ta eksistí, está un dil ku e demas sospechosonan”, Rip a splika.
Finalmente Martha, Martis i Bart a haña e ultimo palabra unda nan tur a enfatisá nan inosensia. “Mi tabata na kas”, Martha a ripití. Bart su deklarashon final tabata simpel, “m’a bisa kaba ku mi tabata na The Movies”.
Martis a deklará emoshoná ku “ta parse ku mi ta spiritu, paso según e deklarashonnan, m’a keda señala na Fuik. Sicópata nan ta”. “Mi no tin nada kontra kastigu di bida largu, e ta pas pa e tipo di krímen akí. Pero no ora bo ta inosente, no ta wega! Mi tin famia, yunan di kria, i mi ta hopi rabiá”, Martis a finalisá ku lagrima na wowo.
Outor: Deya Mensche


text:
ORANJESTAD – “Lo ta bunita si bini un plataforma pa trese tur inisiativa lokal huntu. Pa asina nos por koperá en bes di tur hende traha komo individuo. Asina nos por reforsá otro i mira kon bo por usa durabilidat komo un total pa promové e isla.”
Hans Plaisier-Janssen, ku huntu ku su kasá ta doño di One Happy Bowl, banda di nan restorant ta kuminsá ku un pakus sin emboltura, Unwrapped Store Aruba. “E ta den e liña di loke nos ta hasi awor. Nos a kuminsá e restorant kaba sin plèstik. Asta nos bòternan di awa ta vegetal, trahá di kaña di suku. Banda di esaki asina nos por kontinuá komo punto sentral pa trese produkto lokal i duradero serka públiko.
Tekst gaat verder onder de video
Outor Sharina Henriquez
Janssen ta bisa ku aktualmente ta falta ponementu huntu di e inisiativanan lokal ku e ta mira ta surgi último tempu. “E plataforma por trese un bista mihó di tur loke ku tin na Aruba kaba i pa nos traha ménos individual. Ke men si bo mester entrega algu un kaminda, un otro (empresario) ku tòg mester kue kaya, por bai kuné pa bo por ehèmpel.”
E empresario ta bisa ku último tempu e ta tende hopi ku Aruba ke hasi mas riba tereno di durabilidat. Pero gobièrnu no ta trata esaki masha konkreto, e ta haña. “Serka nan e kos ta keda mas den plannan. P’esei nos mes ta tuma inisiativa. Nos ta aserká por ehèmpel fundashon di diabétis òf skol kaminda nos ta tene seshon di purba kos di kome òf bebe òf nos ta duna rebaho. Na skolnan e hóbennan por purba nos kuminda pa mira si nan gust’é. Pa asina promové komementu mas salú.”
Banda di esaki nan ta trata mas tantu posibel di koperá ku inisiativanan lokal, Janssen ta bisa “Lástimamente ainda t’asina ku nos no por usa tur ingrediente lokal pasobra nan ta sinku pa seis bia mas karu ku supermerkado. E ora ei pa mi mes si mi ta skohe pa usa produkto lokal, pero pa un negoshi esaki no ta alkansabel tur ora pa apliká esaki. E gastunan ta bira muchu haltu.
‘Black Friday no ta pa gana sèn sino espesialmente pa durabilidat’
Loke sí e kompania ta haña importante pa e isla ta pa tin mas poko posibel shushi di emboltura. “Sigur na un isla chikí kaminda tin un problema grandi kaba ku shushi. P’esei nos ta kuminsá e empresa aki. Nos ta bende produkto seku duradero. Ke men pasta, aros, avena, simia, zeta di oleifi, tur produsí lokalmente. I bo por kumpra e kantidat ku berdaderamente bo tin mester.”
Pa hasi Aruba mas duradero, Janssen ta bisa, bo mester ta kreativo tambe ku e promoshon. “Nos a hasi esaki ku Black Friday. En bes di hasi propaganda pa benta di mas bowl ku dunamentu di rebaho, nos a promové ku serka kada bowl ku nos bende un florin ta bai pa Turtugaruba (fundashon di protekshon di turtuga). Pa asina ku Black Friday enfatisá mas e banda di durabilidat i pa sostené fundashon ku pa e isla ta importante en bes di gana sèn komo meta riba su mas.”
Esaki ta e último parti den e seri Made in Aruba


text:
Share this on WhatsApp
‘Stockholm Syndrome’ ta un condicion psicologico, cu a haya su nomber door di un sucedido cu a tuma luga dia 23 di augustus 1974 na Stockholm, Suecia. Riba e dia aki dos homber cargando arma semi-automatico a drenta un banco y a tuma tres muhe y un homber como rehen pa varios dia. Pa sorpresa, na final di e sucedido aki, e victimanan a tuma parti pa nan secuestradonan. Nan a defende nan dilanti prensa y polis. Un di e muhenan hasta a compromete su mes cu un di e secuestradornan. Un otro di e muhenan a gasta un cantidad di placa pa cubri gastonan di e defensa legal di e otro criminal.
... su autoestima ta bira completamente dependiente di e aprobacion di e abusado.”
Desde e sucedido ey “Stockholm Syndrome” ta wordo uza como nomber di un condicion psicologico pa esnan cu ta ‘mara’ nan mes di manera adictivo na nan abusado. E victimanan ta hasta yega asina leu pa acepta e engañonan obvio di e abusado y racionalisa su mal comportacion. E condicion aki, cu tambe sa wordo yama ‘trauma bonding’ ta haci sumamente dificil – den cierto casonan imposibel – pa e victima los for di e abusado door di denunci’e, expone su mal conducta of bay lag’e. Fuera di esaki e abusado mayoria biaha ta uza tacticanan pa confundi e victima. Un rato e ta abusa, gaña, ta infiel, ta menasa y insulta e victima, y otro rato e ta mustra arepentimento, proclama amor, duna regalo y duna compliment.
Pa cualkier otro persona, un compliment of regalo nunca lo por sirbi como compensacion pa comportacion abusivo. Pero na un persona cu pa tempo largo a wordo exponi na manipulacion mental di un abusado di tipo psicopata of narcista, esakinan lo por duna speransa di cambio. E ta keda kere cu ‘deep down’ e abusado ta stim’e, aunke e abuso ta keda ripiti sin importa cuanto biaha e pordona. Un victima di Stockholm Syndrome iracionalmente ta kere cu si e haci suficiente esfuerso y demostra e abusado amor incondicional, un dia esaki lo mira luz. Di su banda e abusado ta encurasha e speransa falso mientras cu e kier pa e victima keda bou di su dominio. E victima practicamente ta dedica su bida na tene e abusado contento y consecuentemente su autoestima ta bira completamente dependiente di e aprobacion di e abusado.
... mas un abusado haya for di su victima, mas e lo bay exigi.”
Pero abusadonan, psicopatanan y narcistanan nunca ta satisfecho. Pues, mas un abusado haya for di su victima, mas e lo bay exigi. Despues di añanan purbando di cumpli en vano cu su deseonan, e victima ta asina descurasha cu ta dificil pa e tuma e decision pa laga e abusado. Su auto estima por a wordo afecta di tal forma, cu e por pensa cu e no lo ta suficientemente bon pa ningun (otro) persona.
Su auto estima por a wordo afecta di tal forma, cu e por pensa cu e no lo ta suficientemente bon pa ningun (otro) persona.”
Esnan cu ta sufri di Stockholm Syndrome ta haya nan mes den un tunnel scur, unda nan no sa den ki direccion pa bay. Kico abo por haci como familiar of amigo/amiga?
- Scucha e persona y purba compronde cu den su condicion ta hopi probabel cu na prome instante e lo bay defende e abusado.
- Encurash’e pa traha riba su mes y haci cosnan exclusivamente pa complace su mes en bes di ta constantemente bezig ta purba ‘please’ e abusado. Corda cu e tendencia pa complace y haya aprobacion for di e abusado ta keda un factor di motivacion den tur locual e victima ta haci.
- Demostr’e bo apoyo incondicional y haci un esfuerso sincero pa compronde su situacion. Di e manera aki kisas e por cuminsa mira e diferencia entre un preoupacion autentico y e comportacion manipulativo y conviniente di e abusado.
Lastimamente, no ta importa cuanto amor y apoyo bo ofrece un victima di Stockholm Syndrome, e lo no bay yuda su mes mientras su wowo no habri pa e realidad den cual e ta bibando. Manera e caso di un adicto, ta solamente e mes por yuda su mes y esaki lo pasa solamente na momento cu e acepta cu e tin un problema y dicidi pa ‘take action’ y busca ayudo.
Love Coach Desiree Swaen. Potret: Ayrton Tromp
Desiree Swaen ta un Coach profesional certifica, specialisa den relacion, perdida y spiritualidad. Combinando su pasion, educacion, training y experiencianan personal, Desiree a funda DS Relationship Coaching / DS Love Coach cu un solo meta: yuda hende descubri amor den nan mes y den otro. Sigui Desiree via su pagina di Facebook.


text:
Departamento di Asunto Economico, Comercio y Industria (DEZHI)
E Departamento di Asunto Economico, Comercio y Industria (DEZHI) ta resorta bou di Minister di Finansa, Economia y Cultura y ta encarga cu dunamento di conseho na e minister tocante maneho economico y pa ehecuta e maneho na nomber di e minister. E departamento ta consisti di cinco seccion: Implementacion Maneho Economico (Implementatie Economisch Beleid), Establecimento di negoshi (Vestiging van Bedrijven), Relacion Economico Internacional y Promocion di Inversion (Buitenlandse Economische Betrekkingen en Investeringsbevordering), Maneho Economico y Cooperacion pa desaroyo (Economisch Beleid en Ontwikkelingssamenwerking) y e seccion di Servicio di asistencia general y Asunto di Personal (Facilitaire diensten en Personeelszaken). E gerencia ta desaroya, monitor y evalua e maneho socioeconomico pa un desaroyo economico duradero.
Vision DEZHI
DEZHI ta desaroya su mes den un organisacion gubernamental optimal cu ta brinda e ciudadano Arubano, companianan local y internacional y instancianan un servicio di calidad halto na un manera eficaz, profesional y dirigi riba e cliente. Ta haci esaki pa medio di un desaroyo di maneho apropia, monitor structural y control riba tereno socioeconomico.
Mision DEZHI
DEZHI ta contribui na un desaroyo socioeconomico sano y duradero di Pais Aruba: di e forma aki e ta sostene Gobierno den realisacion di un maneho y control economico bon funda. DEZHI ta independiente den dunamento di conseho na Gobierno y asina e ta facilita e tumamento di decision riba asuntonan economico y responsabilisacion di Pais Aruba.
Metanan strategico:
- Stimula un desaroyo socioeconomico duradero pa medio di diversificacion di e economia y consolidacion di e sector turistico;
- Eleva e calidad di bida di e habitantenan di Aruba door di stimula actividadnan socioeconomico ariba e isla;
- Mantene un funcionamento sano di mercado pa un crecemento balancea den economia di Pais Aruba;
- Promove Aruba como un centro di comercio pa servicio y productonan den region pa un desaroyo socioeconomico duradero ariba e isla;
- Coordina e proceso di planificacion strategico nacional y promove e coordinacion y cooperacion entre e instancianan envolvi.
Tareanan principal:
- Analisa e asuntonan socioeconomico, monitor y evalua e maneho socioeconomico, duna conseho y desaroya e maneho socioeconomico;
- Coordina e proceso di planificacion strategico nacional y promove e coordinacion entre e instancianan envolvi;
- Duna conseho tocante e preparacion y ehecucion di e maneho y proyectonan (entre otro cooperacion pa desaroyo) cu ta contribui na e desaroyo di e economia;
- Desaroya y ehecuta e maneho pa promove comercio internacional (promove exportacion di producto y servicio ) y e integracion di e economia di Aruba den e economia mundial;
- Desaroya y ehecuta e maneho pa un clima di inversion atractivo pa promove inversionnan na Aruba pa un desaroyo economico duradero (inversionistanan local y internacional);
- Duna conseho y promove un maneho socioeconomico den cuadro di e maneho di prijs (prijzenverordening), maneho pa proteccion di mercado (mededingingswetgeving) y ley di importacion, exportacion y transito (Landsverordening in, uit, en doorvoer), proteccion di consumidor (ley di consumidor), maneho energetico, maneho relaciona cu ceramento di tienda (winkelsluitingbeleid);
- Regula e comercio local pa medio di dunamento di permiso di establecimento, monitor e desaroyonan di establicemento di negoshi na Aruba y haci control riba e cumplimento di e ley di establecimento na Aruba.


text:
Author: bibamassalu
Suku ta daña bo te?
😡 Hopi “eksperto” lo rabia ku nos kontesta riba e pregunta aki. Pero tin sufisiente estudio pa komprobá ku e ta korekto. Konstantemente nos ta haña e pregunta ku si suku ta daña bo te. E kontesta kòrtiku ta: Depende! Ata 2 ehempel fasil. 1⃣. Si bo ta lanta mainta, dal un te pretu ku…
3 motibu dikon bo ta kome keda ku hamber.
1# Bo no ta kome ku antenshon. Ora bo ta na sine ta kome popcorn, bo ta kome e baki grandi ei kompletu manera nada. Pero si bo tin mesun baki sintá na kas na mesa den sala, bo ta fada prome kubo kaba di kome. Mas distrahí bo mente ta ora bo ta kome, menos…
E tip aki a yuda Dina stòp di cheat.
Dinviandra (Dina) tabatin e kustumber aki: * Su ora di pause ta 12pm * E ta bai Kantine * Kome su lunch. * Sinta chil warda ora yega * Traha un chukulati kayente bon sut * Kana bai kantor bèk ku ne. E kier a stòp ku e chukulati (aunke no nesesariamente e ta malu)….
test
test


text:
RECORDANDO EDUARDO RAFAEL MAYA AGREDA MIHOR CONOCI COMO: LALO – MR. BUGLE E LEGENDARIO MAESTRO MUSICAL Y MIHO TROMPETISTA DI JAZZ COLOMBIA *17-01-1946 †25-09-2020
RECORDANDO EDUARDO RAFAEL MAYA AGREDA
MIHOR CONOCI COMO: LALO – MR. BUGLE
E LEGENDARIO MAESTRO MUSICAL Y MIHO TROMPETISTA DI JAZZ COLOMBIA
*17-01-1946 †25-09-2020
ORANJESTAD – Siman pasa Aruba a ricibi e tristo noticia cu e maestro musical y musico legendario Sr. Eduardo Maya a bay laga nos, lagando un tesoro musical atras. Pa conta un poco di e trayecto di e gran musico aki. Eduardo Rafael Maya Agreda a nace dia 17 di januari 1946 na Sandoná, Nariño na Colombia.
Eduardo Maya yega Aruba na aña 1968. Ela contrae matrimonio cu Sra. Felipina Tromp, di cual a nace su 3 yiunan: Nancy, Cyntha y Eduardo Jr. Eduardo. E tabata wordo yama, el Maestro aki na Aruba y na su Pais, el Mejor Trompetista y pionero di Jazz Colombia.
Manera cu e noticia a drenta cu Eduardo Maya a fayece por a mira un gran cantidad di reaccion y palabranan di convivencia di parti musiconan tanto local como tambe internacional y muy particular di Colombia caminda e tabata conoci como un di e figuranan mas revelante di e musica di su region, trompetista, areglista y compositor.
Den añanan 60 ela cuminsa lesnan di musica na su tera natal y despues na Pasto. E ta un famia di 8 ruman homber y na un edad hoben a muda pa Bogota caminda ela realiza su estudio di musica na e Universidad Pedagogica y e Conservatorio di e Universidad Nacional. Despues ela bay New York caminda ela siña e tecnica di improvisacion. Ora cu ela bolbe bek Colombia ela forma parti di diferente agrupacionnan musical famoso. Como tambe ela forma e banda Grupo Maya, cual tabata dedica na e ritmo salsa caminda ela graba dos album cu Philips y Fonobosa. Ela crea proyectonan propio di jazz y funk como Mister Bugle, Camara Jazz y su Caribbean Big Band cual a wordo lanta na Aruba despues cu ela yega y establece su mes. E tabata un artista musical cu a sa di destaca como explorador di e ritmonan manera Jazz latino, salsa y funk.
Aki na Aruba cu su banda Grupo Maya, ela traha hopi aña na Concord Hotel Aruba y ultimo ela traha na Hyatt Hotel. Tambe ela comparti scenario cu diferente grupo y musico na casi tur hotel aki na Aruba, Cas di Cultura, den Aruba Jazz and Latin Music Festival, Caribbean Sea Jazz Festival, Aruba Music Festival y hopi festivalnan mas local y internacional. Varios di nos artistanan local y como tambe international ela yega di comparti scenario, cualnan ta mucho hopi pa menciona.
Na un cantidad di ocasion Sr. Eduardo Maya a forma parti di orkesta nacional y a comparti su talento y demostra su stimacion pa nos pais y cultura durante manifestacion cultural riba Dia di Betico y Dia di Himno y Bandera riba Plaza Libertador Betico Croes.
Diabierna 2 di October ta bay ta su despedida, y despues nan lo hiba su shinishi Colombia, na unda ta bay tin un homenahe pe. Eduardo, su shinishi ta bay Colombia, pero su recuerdonan ta keda Aruba, na unda ela biba un gran parti di su bida y cu su curazon Arubiano.
Minister di Cultura Sra. Xiomara Maduro ta gradici su famia pa por a comparti Eduardo cu pais Aruba caminda ela comparti su talento musical alegrando y treciendo ambiente pa nos local y bishitantenan. Palabra di condolencia na su yiu Nancy, Cynthia y Eduaro Jr. y henter famia, amigo, conocinan, su ex-studiante- y coleganan musico.
Hopi forsa na e momento aki. Cu e legendario maestro musical Eduardo sosega na paz den Reino di Señor.


text:
Den prome seconde di wega por a ripara cu tabata e derby di capital. Den e prome 15 minuut nan wega hopi sera y hopi fysiek di tur dos banda. Pero na di 20 minuut un fout grandi entre defensa y keeper di River Plate unda Ronald Gomez ta probecha esaki y duna un bunita pase pa Juan Santos unda ta score 1-0. River Plate a keda hunga nan wega y purba di sera tur e hungada nan di RCA pero asina mes Ronald Gomez ta bolbe recupera e bala y los un tiro cu ta dal na banda di net. Den e ultimo minuut di e prome tempo tur dos team a haña chens pa score pero sin resultado y asina halftime ta bai 1-0 aden pa RCA.
Di dos tempo ta cuminsa hopi desordena di tur dos banda, unda por a wak hopi bala insigur. Pero poco poco RCA a cuminsa domina e wega mas y mas, unda a obliga River Plate bai atras riba nan tereno. Tur dos coach ta hasi nan respectivo cambios nan. River Plate no ta baha cabes y ta hanja sierto chens nan pa empata e wega. Pero den un mal hungada na di 62m. den medio campo di River Plate unda e bala ta wordo mal hunga RCA ta counter y un bunita hungada na linja di Kylliam Toro unda e ta lora e bala den pia di Jean Luc Bergen unda esaki ta buta e bala den skina unda keeper no por a hasi nada y RCA ta bai ariba 2-0. Aki por a ripara River Plate a perde por complete consentracion y RCA ta probecha di esaki hopi bon y den 71m. un bunita bala ta wordo lora unda Ronald Gomez no ta pensa dos biaha pa domina esaki y los un tiro cu keeper no por reacciona y asina wega bira 3-0 pa RCA. Gol aki a kaba di kibra River Plate por completo unda hungador di River Plate ta hanja su di dos carchi geel ( cora ) asina keda ku 10 hungador. RCA ta sigi domina e wega y ta score 2 gol mas na minuut nan 82 ( Ronald Gomez ) y 89 ( Jean Luc Bergen ) pa asina RCA gana e wega 5-0. Na di 89m. un otro hungador di River Plate ta hanja su di dos carchi geel y mester abandona terreno y asina River Plate ta kaba cu 9 hungador. Cu e victoria aki RCA ta pasa pa final y hunga contra Britannia dialuna 25 januari.


text:
Den e partido clave aki, e ‘Derbi di Noord’ cu ta un “inhaal wedstrijd” di siman 17, Bubali cu tin 26 punto tabatin mester di un victoria so p’asina yega na dos punto so tras di Britannia cu tin 31 punto y asina sigui den e bataya pa yega play-off, bayendo den e ultimo wega di campeonato contra Britannia mes pa dicidi ken di nan dos ta bay play-off. Un empate of derota lo nifica final di nan aspiracion pa drenta play-off pa purba conquista e titulo maximo den futbol di Aruba. Deportivo Nacional cu ya ta clasifica pa play-off pero a bin di perde contra Britannia den nan ultimo partido, ainda tin chens pa sali lider di e campeonato regular kedando na top di e tabla di clasificacion, ‘feit’ ta cu den e derbi aki no ta existi ‘bahamento di man’, ta gana of nada, e rivalidad ta mucho grandi pa cualkier otro speculacion, ta hopi orguyo tin den wega.
Bubali a cuminsa ta ataka di biaha den e wega, for di minuut 1 caba. Ta manera nan a purba sorprende Nacional tempran, poniendo presion riba nan linea prome cu nan compone nan mes. Nacional ta un ekipo asina, nan ta gradualmente adapta nan mes tacticamente, pa despues exploita bo debilidadnan, un ekipo tacticamente solido.
Bubali a cuminsa bon y pa bay ‘mano a mano’ cu Nacional, atakanan, soprendenan, nan a tabata creativo incuyendo un nobato, e ‘rapido’ Roland Tromp, den e oncena, tur pa purba confundi e campeon nan di Aruba.
Ta bon, e strategia aki a funciona den e promer parti di e prome tempo, pero ya pa banda di 30 minuut di wega por a mira caba cu “just like that’ Nacional tabata dominando, no den e score ainda, esey no ta e indicacion na e momento ey, pero den e posesion, ganamento di bala, control di mid-veld, nan yegadanan tabata wordo traha for di patras den zona di volante te yega delantero, mientras cu Bubali ya tabata tira dilanti sin toke of rotacion, tin biaha cu tironan di lew sin proposito, en caso nan atakenan tabata wordo intercepta den medio-campo di Nacional, mas y mas tambe e delanteronan di Bubali tabata haya menos toke cada biaha.
E dominio aki di Nacional al fin a culmina na minuut 44 ora cu Kenroy Ranger, e actual goleador di Aruba su Division Honor, a cabesa un bala poni net riba su cabes for di un centro preciso na banda drechi di Devis Oliveros, Aruba su ganado di Balon d’Oro di anja pasa. Nacional ariba awo 1-0, ta mustrando improbabel cu Bubali por a anota ‘at all’. Mirando Bubali ta purba pero no ta logra menasa e porteria di Nacional cu poco yegada skerpi y di calidad, mientras nos ta mirando e revelacion di e “orguyonan di Noord” Ethan Tromp ta calentando na banda di tereno, pero t’asina mes halftime ta bay aden, e campeonan di Aruba cu un minimo bentaha di 1-0, pero toch cu un dominio enfatico.
E di dos tempo no a trece mucho cambio den e wega, cu awo ta mas bien un wega di control mental di parti di Nacional. Bubali cu mas iniciativa awo, ta purbando cu desesperacion, kizas un poco anticipa, kizas pensando cu no tin mayan pa nan, ainda sin resultado y Nacional manera un gran campeon ta warda pacientemente pa e buraco cu Bubali lo laga tras den nan intentonan di ataka, pa asina amplia e resultado na nan fabor. Cu e ingreso di Ethan Tromp den wega na luga di e hoben Roland Tromp cu a desempenja un bon papel den comienso di wega pero hungando contra Nacional a bay di mas pa menos segun e wega tabata evolviendo. Toch lo tabata interesante pa Ethan y Roland lo por a hunga hunto un biaha pa wak ki efecto nan lo por tin riba e wega y tambe pa yuda Bubali su banda ofensivo cu mester di ayudo, pero awe no tabata dia pa e ocasion ey. Ethan na su turno a yuda Bubali mantene posesion di bala inicialmente pero atrobe, controla medio campo hungando contra Nacional ta un reto gigantesco. Bubali mescos cu den e di prome mita, a mustra speransa den comienso, toch nan tabatin chensnan di gol mane esun di Edmar Tromp na minuut 70 y tambe Michael Tromp na minuut 75, pero pa gana Nacional mester di hopi mas oportunidad dilanti nan porteria, pero segun e minuut nan tabata pasando a cuminsa perde e caminda ideal ey, te na un punto di frustracion. E pensamento cu tempo tabata cabando y nan chensnan pa bay play-off a cuminsa afecta e wega di Bubali, balanan tabata wordo tira dilanti sin pasa den pia di e mediocampista creativo Marcel Kock y tambe Ethan Tromp den hopi ocasion.
E partido cu tabata duro pero ainda sportief den prome mita a sigui riba e mesun caminda, sin niun carchi, pero cu un tension cu tabata brouw poco poco, te cu e di dos tercio di wega unda cu e mal beis nan a subi, mane ta gasolin a wordo tira riba candela, no solamente cu e wega a bira violento na e momento ey pero tambe cu hopi mal intencion. Tabata e presion y frustracion di Bubali of e wega fisico di Nacional? e indiferencia di referee den algun ocasion cu algun hugada bruto of djies e timing di e carchinan? lo mester a otorga algun mas tempran den wega? E ‘derbi di Noord’ aki ta un wega di hopi pasion y tension, cu tin biaha hasta pa e miho oficialnan ta un reto grandisimo, esey no cabe duda.
E wega mes a sigui cu un ‘toma y dame’ den tur sentido di palabra, Bubali batayando sin tin mayan, pero Nacional controlando e wega.
Bubali, balente pero limita tambe contra e muraya cu yama Nacional, cu tur esey ta e ‘dragon nan’ tabata mas serca di anota nan di dos gol cu Bubali nan prome, esey ta futbol tin biaha. Al fin al cabo Nacional no tabatin mester di e di dos gol ey, e muraya tabata imbatibel. Ora cu Nacional tin su hendenan clave hunto den wega, hungadonan mane Deffery Banton, Kenroy Ranger, Devis Oliveros, Valdo Leocadio y otronan ta dificil pa gana nan. Desapunte anto pa Bubali, asina serca di play-off pero asina lew di e grandinan, un ekipo batayado sin duda. Bubali ainda tin un chens pa saka mas cara, si nan gana Britannia den nan ultimo wega, lastima cu esey no ta pa nan mesun clasificacion pero si pa nan propio honor.
Resultado final Nacional 1 Bubali 0. Nos ‘Man Of The Match’ ta Devis Oliveros, un hungado di full tereno, incasabel, creativo y humilde. Bubali cu 26 punto ta keda elimina for di play-off. Nacional cu 35 punto ainda por caba e campeonato regular na top di e tabla di Division Honor ganando nan ultimo wega y Dakota perdiendo cu RCA. Ta kiko lo pasa, tur cos ta posibel, keda pendiente, play-off ta biniendo!


text:
ORANJESTAD, Aruba: AIB a expande su edificio y nan a yega te na e ringbalk y pa cu esaki e directiva hunto cu empleadonan y contratista a tene un evento di tradicional di ‘spantenbier’. AIB tin 10 aña ta huur un edificio pa su personal, pero e compania a crece. Nan a muda den e edificio original despues di a restaura esaki dia 1 di October 1998 y tin casi 20 aña cu nan a drenta den dje. Managing Director di AIB, Frendsel Giel, a splica cu hopi desaroyo a tuma luga y algun aña pasa nan a cumpra e edificio situa na Zuidstraat cu un tempo tabata sirbi como Museo Numismatico pa AIB.
Directiva di AIB kier pa tur hende traha hunto den forma eficiente y finalmente a tuma e decision di expande e banco. A agrega un parti nobo combinando e dos edificionan na e banco asina tambe nan ta cumpli cu nan mision social – economico cu nan a ser funda pe, unda ta contribui na mantene nos monumentonan. Diferente contratista a bid pa por traha riba e edificio, pero na final a bay cu contratista Aguirre Garcia & Sons N.V. Frendsel Giel a splica cu AIB a laga Monumentenbureau haci un analisis y a base di e criterio, a base di oferta di e contratista, nan a scoge pa contratista Aguirre.
Director di Monumentenbureau, Yvonne Webb-Kock, ta contento cu a yuda AIB. Monumentenbureau ta encarga cu tur monumento na Aruba y desde algun aña nan tin nan mesun departamento cu ta pinta mapa y prepara proyectonan di restauracion. Ora a tende cu AIB tabata evaluando pa traha un edificio pafo di Playa, a convence nan pa drecha e monumento patras di e edificio di AIB cu nan a adkiri. Asina lo conecta e edificio bieu cu e nobo. Monumentenbureau ta resorta bou di Minister di Cultura y nan mester a pidi permiso, pa nan por a traha riba e proyecto cu AIB. “AIB ta dunado di e tarea y Monumentenbureau ta e projectleider, architect y Directie voering di e proyecto”, el a indica.
Executive Manager Finance & Operation di AIB, Marcel Solagnier, a tabata e persona asigna pa lidera e proyecto pa sondea un edificio nobo na momento e necesidad a bin pa expande door di tin mas personal. A huur un edificio den Wilhelminastraat, mientras AIB a cuminsa mira un edificio completo na Sasaki y Oranjestad. Despues di basta consideracion, a dicidi cu nan lo keda den Oranjestad.
AIB a cumpra e edificio 5 aña pasa pa asina evalua e posibilidad pa expande e edificio y a realisa cu e ta un edificio riba lista di monumento. Considerando pa por renoba e edificio, a bin diferente exigencia adicional y gerencia tambe a pone su rekisitonan pa inverti pa asina e ta rendabel. Esey tabata e reto y AIB a invita e Monumentenbureau, kendenan a bin cu diferente diseño. Marcel Solagnier a expresa cu e diseñonan tabata hopi creativo y adecua pa nan uzo y den prijsnan aceptabel. E departamento di finansa y operacion tabatin e trabou pa convence gerencia riba algo diferente y a logra esey. E resultado ta cu e trabounan a yega na halto y AIB ta contento cu esaki.


text:
Djasabra 29 Juli lo bai tin un tremendo enkuentro entre selekshon nashonal di Korsou e legendarionan di dekada 90.
Djasabra 29 Juli lo bai tin un tremendo enkuentro entre selekshon nashonal di Korsou e legendarionan di dekada 90.
Falta poko pa selekshon nashonal di softbol biaha pa republika dominicana pa kompeti den e kampionato panamericano. Durante e kampionato aki Korsou lo buska su klasifikashon pa Centro americano i del caribe 2018.
Pero e wikènt aki tin algu grandi i uniko tei pasa den Sòftbòl na momentu ku e selekshon aki lo hunga un partido amistoso kontra di e legendarionan di softbol di dekada 90 Enkabesa pa Isonette Polonius. Lo bo hanja mira hungadornan manera Natasha Merselia, Solange Van Gurp, Leonise Avastia, Emely Jonis, Nately Lourens, Svenska Bazoer, Mesinnia Pulgar, Chanunice Maduro, Dayenne Hersisia, Asila Finies, Lissette Hooi, Solange Ostiana, Patricia Saturnino, Brunaila Felipi, Jaqui di Trotters i hungadornan invita manera Soraida Juliana Norinda De la Cruz. Bin mira e estreanan aki prome i ultimo biaha den fastpich djasabra awor na Buenavista ballpark. E enkuentro lo ta 19:00 di anochi. Mirando ku final di basebal hubenil tambe ta djasabra anochi, CSB lo prekura pa tin un tv disponibel pa e personanan ku no ke perde niun di 2 evento.


text:
Oranjestad, 01 april 2021
Entrante dialuna 5 di april, e protocol di interval entre e promer y di dos vacuna contra COVID19 lo cambia na Aruba. E periodo entre e prome y di dos vacuna ta bay cambia di 3 siman, pa entre 3 te cu 6 siman. Esaki ta conta pa tur persona di tur edad cu lo haña e prome vacuna desde april.
A base di conbersacion entre DVG y RIVM di Hulanda y considerando e hecho cu tur esnan riba 60 anja cu a registra a haya 2 shot caba y ta bon protehi a wordo dicidi adapta e periodo entre e prome y di dos aplicacion di e vacuna entre 3 te cu maximo di 6 siman.
Teniendo cuenta cu nos hospital ta yen, e contagionan ta subiendo hopi liher, esnan riba 60 anja cu a registra a haya 2 shot caba y nos ta ricibiendo mas vacuna, Aruba lo bay over na duna e di dos vacuna algun siman mas laat compara cu e 3 siman exacto. Analysis a mustra cu e efectividad di e vacuna di Pfizer ta keda hopi halto si e di dos shot lo wordo duna despues di tres siman, pero prome di 6 siman.
Den comienso di e campaña di vacunacion, DVG a duna prioridad pa vacuna mas lihe posibel e gruponan mas vunerabel di 60+ y tambe personal trahando den cuido. Esaki tabata e motibo pa duna e di dos shot di biaha despues di 3 siman di e prome shot. Mirando e candidad di caso positivo nobo pa dia na Aruba, e gran candidad di caso activo y e presion riba Hospital, a dicidi di haci e maximo esfuerzo pa vacuna mas hende posibel cu e prome shot.
E maneho nobo aki lo zorg pa e programma di vacunacion di Aruba lo ta aun mas efectivo, door di vacuna mas persona 18+ na Aruba, mas lihe cu e prome shot. Cu esaki, DVG por cuminsa pa vacuna tur grupo di meta di 18+, incluiendo e grupo di persona cu no tin un riesgo medico. E ultimo grupo aki di esnan 18+ sin condicion di salud lo hanja afspraak a base di edad mas avanza, biniendo abou por ehempel lo cuminsa cu edad di 50 despues 40 y sigui bin abou den edad.
Nos a dicidi cu nos lo aumenta nos tambe nos capacidad di vacuna pa dia y lo bai habri un otro localidad. Nos lo informa comunidad debidamente di esaki dentro di poco.


text:
Barranquilla2018News
Ceremonia Despedida Barranquilla 2018
28 atleta lo participa na e gran evento aki
Diahuebs anochi den e Frank Conway room di Casa del Mar, Comite Olimpico Arubano (COA) a tene un anochi ameno y masha special, unda a celebra e Ceremonia di Despedida di e delegacion cu lo sali otro siman pa e Weganan Centro Americano y Del Caribe Barranquilla 2018. Aruba lo participa cu 28 atleta, den 10 diferente deporte cu ta consisti di 11 disciplina.
Presidente di COA, Sr. Roy Mezas y Secretaria General di COA, Sra. Nicole Hoevertsz a hiba palabra pa tur esnan presente. Despues Hefe di Mision, Juelle Thode a duna informacion general di e biahe di e delegacion y reglanan cu lo mester tene cuenta cun’e na Colombia durante e Weganan.
Por ultimo e atleta di natacion, Mikel Schreuders a keda nombra como abanderado, cual ta e persona cu lo carga e bandera di nos pais durante e ceremonia di apertura di e Weganan Centro Americano y Del Caribe Barranquilla, Colombia. Presidente di COA, Sr. Roy Mezas a pasa e bandera na e hefe di mision, Juelle Thode, cu por ultimo a pasa esaki na e atleta Mikel Schreuders.
COA ta desea cada un di e integrantenan di e delegacion pa Weganan Centro Americano y del Caribe Barranquilla 2018 tur clase di exito y lo sigui nan pasonan di cerca, manteniendo e pueblo di Aruba na haltura na tur momento.


text:
Ta di spera ku gobièrnu, eksperto i formadónan di opinion ta konsiente ku e ‘problema di karni’ ta simplemente un manifestashon di un problema mas grandi ku tin ke ber ku falta di regulashon, no-eksistensia di (sufisiente) standàrnan tékniko, sanitario, fito-sanitario, asuntu di importashon paralelo, dòbel OB ku a mata distribudornan, nos merkado chikí i solushon pa desperdisio di kuminda. Esaki ta esnan mas importante i mi no ta deskartá ku tin mas. E pió kos ku por hasi ta kere ku tanten nos tira tur produkto ku a pasa fecha, afó sin atendé ku e problemanan menshoná, ku tur kos ta ‘koek en ei’.
Mientras tantu nos ta importá outo di Hapon ku a keda eksponé na radiashon nuklear haltu despues di e desaster na Fukushima, outo di Merka ku ta téknikamente “afgekeurd”, aparatonan eléktriko ku no ta kuadra ku nos “cycle”, matanan dañino pa nos sistema ekológiko, aparatonan ku no ta kumpli ku standàrnan pa ku emishon di sierto gas, produktonan empaketá ku etikèt den idioma ku no ta pèrmitibel.
Nos por sigi. Pero mester ta kla ku si tin un kos ku nos no ta hasi, ta protehá nos hende, flora i founa di produktonan dañino. Loke nos mester no ta ‘road show’ ku kámara, ounke kòntròlnan mester sigi. Prinsipal ta ku nos ta wak e problema den tur su faseta ku e meta – sin stroba inneserariamente ekonomia i komersio – pa sòru ku nos hendenan, flora i founa no ta kore peliger ku por keda evitá dor di regla, regulashon i kòntròl. E tarea aki no ta imposibel. Paisnan mas chikí ku nos den Karibe ta muchu mas leu ku nos. Ta fásil pa papia solamente di karni. Ta mas difísil atendé ku tur faseta di e problema. Den polítika nos gusta skor, hunga popular miéntras hopi di e problemanan ku nos ta enfrentá por a keda resolvé ku un aserkamentu total dia nan a presentá. Laga nos no sigi ripití e fayonan di semper.


text:
Nos mester bira munisipio (òf provinsia) di Hulanda, ta un deseo popular awendia. E pensamentu ta ku nos mes no por i ku ta Hulanda mester atendé nos asuntunan pa nos. Pues, hopi ta pidi un referèndum pa kaba pa nan skohe munisipio. Mi no ta defendé opshon(nan) pa kambio di struktura estatal, pero sí mi ke hala atenshon riba algun aspekto promé ku nos subi e trein di referèndum.
Na di promé lugá nos no tin e detayenan di munisipio den nos man. Esta, no ta nos unilateralmente ta disidí kon ta duna kontenido na e opshon aki. Opviamente ta despues di un referèndum mester negosiá ku Hulanda. Pues den un eventual kampaña di referèndum ta bira práktikamente imposibel pa (honestamente) splika e pueblo kiko munisipio ta kome i bebe realmente. Wak Brexit.
Tambe nos a eksperiensiá último dékada kon “Si i No” a asentuá e divishon riba nos isla, prinsipalmente despues di e negosashonnan ku Hulanda riba e opshon ganadó. Mas divishon den nos pais ta sumamente indeseabel i peligroso. Tambe mi tin interogatorio pa ku e “timing” di un referèndum ku lo monopolisá tur nos tempu balioso enbes di traha pa saka nos pais dilanti.
Por último, ta inkomprendibel ku te ainda poko ta prekupá ku nos no tin lei di referèndum. Ningun di e preguntanan siguiente tin un kontesta. Ken ta determiná ku lo tin referèndum? Gobièrnu, Parlamento òf un petishon di suidadanonan? E resultado di un referèndum lo ta un konseho òf un mandato? Kua ta e mínimo di voto bálido pa un referèndum ta legítimo? E porsentahe nesesario pa un kambio estatal mester ta 50% òf 66% òf 75%? E porsentahe ta kambia dependé e tema di referèndum? Ta laga hende di 16 aña tambe partisipá. Personanan residensiá legalmente sin nashonalidat Hulandes por partisipá?
Sin klaridat riba kontenido di munisipio i un lei di referèndum aprobá, e referèndum por keda fásilmente manipulá, e resultado poné un banda, i interpretá na mil i un manera. I portá mas indeseabel ta ku esaki por hiba nos na un krisis ku daño ireparabel. http://www.alexdavidrosaria.blog
Willemstad, Kòrsou


text:
NOTISIA.
BONEIRU.
Te ainda pa motibunan deskonosi den e marduga di djasabra alrededor di 5:30 am un auto ta bai pega den kura di aeropuerto flamingo kibrando esaki.
Shofur di e auto aki ku sturwil man kontrali a perde kontrol i bai dal den e waya di e kura kibra esaki net na altura kaminda e tanki nan di fuel ta.
E shofur a sali ileso for di aksidente.
Polis a presenta na e sitio pa investiga e aksidente i naturalmente CRS tambe tabata tey.
No tabata tin herido pero si basta danjo material.
FUENTE: LIVE 99 FM.


text:
Hobenan di Aruba ta duna conseho na Gobierno di Aruba den cuadro di e proyecto #MyNewWorld di UNICEF
Aruba a ser enfrenta cu e prome dos casonan di Covid-19 ariba diabierna 13 di maart ultimo. Desde e dia aki hopi cos a cambia na Aruba. Banda di e cosnan bon manera, mas tempo cu famia y un naturalesa cu a hala rosea bek, e Pandemia di Covid-19 a haci hopi problema di nos pais mas visible.
Durante un rueda di prensa di minister president di Hulanda Mark Rutte, e minister a vocivera cu gobiernonan mester bai scucha e stem di e mucha y hoben mas y asina yega na solucionan sostenibel pa diferente problemanan cu nos paisnan por ta encontrado. Esaki a haci cu UNICEF Nederland a crea e proyecto #MyNewWorld. #MyNewWold ta ser implement ana Hulanda, Curacao, Bonaire, St. Maarten, St. Eustatius, Saba y Aruba. Na Aruba UNICEF Nederland a aserka Fundacion Telefon pa Hubentud Aruba pa realisa e proyecto pa nan.
Na Aruba a selecta 8 hoben di entre 14 pa 18 aña cu ta bishita scol secundario pa participa na #MyNewWorld. Ta trata di 4 cabayero y 4 dama cu ta bin di diferente districto di Aruba y for di diferente etnicidad. E hobenan participando na #MyNewWorld ta: Ariany de Weever, Daniel Jones, Giovanna Carisal, Loui-Angelo Bislick, Jean Croes, Jordan Peterson, Shaneidee Rosaria y Sherona Manuela.
Primeramente e hobenan a bin hunto ariba 17 di october pa elabora ariba e retonan cu segun nan Aruba tin. Despues ariba 24 di october e hobenan a presenta possible solucionan pa e retonan cu Aruba ta encontrando. E retonan y solucionan menciona door di e hobenan ta ser incorpora awor aki den un document di UNICEF Nederland cu mas despues lo ser presenta na gobierno di Aruba.
Banda di elabora ariba retonan di pais Aruba y possible solucionan pa esakinan, e hobenan ta siguiendo un training di debate. Den cuadro di dia nacional y internacional di Derecho di Mucha, ariba 20 di November proximo e hobenan di Aruba lo debati na un manera virtual contra hobenan di Curacao y Bonaire tocante solucionan pa e retonan di e paisnan Hulandes Caribense.
Despues di a elabora ariba retonan y solucion pa e retonan di nos pais y despues di a debati virtualmente contra hobenan di Curacao y Bonaire, e 8 hobenan di Aruba lo ser ricibi ariba 23 di november pa Minister Presidente Evelyn Wever Croes y Minister di Asuntonan Social Glenbert Croes. Durante nan encuentro cu Minister President y Minister di Asuntonan Social, e hobenan lo presenta e raport compila pa UNICEF Nederland cu ta trata e retonan y e solucionnan cu nan ta mira pa Aruba.
Fundacion Telefon pa Hubentud Aruba y UNICEF Nederland kiera a gradici Anne-Marie Proveyer-Groot y Derwin Mathilda di Ministerie van Onderwijs. Tambe un gradicimento ta bai na Colegio San Nicolas, John Wesley College, Colegio San Antonio, Mon Plaisir College, Abraham de Veer School y YNZ Montessori High School pa e coperacion.
Pa mas informacion tocante #MyNewWorld por tuma contacto cu Fundacion Telefon pa Hubentud Aruba via nos website: 131.aw, facebook: https://www.facebook.com/telefon.hubentud/, email: telhubentud@gmail.com of telefon 5886138.


text:
KRALENDIJK – Kaya Nikiboko Sùit entre parokia San Bernardo pa rotònde Nikiboko na altura di supermerkado van Den Tweel, ta notabel hopi tera riba e kaminda. Último tempu tabatin hopi yobida i esaki por ta motibu ku tin hopi mas tera ku vehíkulonan ta karga trese riba kaminda ku a bira na sierto parti seru di tera. Un siklista a aserká Radio Live99.9FM i ta bisa ku e kaminda a bira peligroso, den e sentido ku e kaya ta yená ku tera i ta pone ku baiskel nan no ta kore stabil. Tin paseo spesial traha pa kore baiskel (fietspad), sinembargo ta difísil pa manehá debí na e tera ku tin. Den pasado tabata mantené e kaya ku regularidat. Sinembargo awor ku e ta rekerí mas atenshon, no ta mira e mashin di Selibon N.V. ku den pasado tabata pasa riba e kaminda i barié. Si bo wanta brek, esaki por ponebo slep i kai. E siklista a konta kon outo a hera alkanse, debí ku e tera a pone kita poko fo’i e paseo di baiskel i hala riba e banda ku outo ta kore. Danki Dios e shofùr atento den su outo, a hala pa evitá un choke. E siklista ta spera ku instansianan konserní por hasi algu na e situashon pa evitá kualke situashon lamentabel.
Ta bon pa informá ku awe despues ku Radio Live 99.9 FM a pasa e informashon 7’or di mainta na radio tokante tera riba Kaya Nikiboko Sùit, trabou di barimentu a kuminsá pa hasi e kaya limpi, loke ta di aploudí.


text:
Geplaatst op 05 October 2021 dor di Ministerio Hustisia
WILLEMSTAD – Resientemente tabatin entrega di sertifikado na 10 kliente di prizòn ku a sigui e proyekto “E Arte di un Barbero”.
E kurso di pelamentu akí tabatin un durashon di 8 siman, kaminda e klientenan por a siña e fishi di barbero bou di guia di señor Rignald Cecilia di Smoothline Barbershop.
Durante e kurso a para ketu na e parti di teoria di pelamentu, e téknikanan di kon ta hasi uso di e mashin di pela i sekuensia di uso di e mashin. Tambe a para ketu na e parti di higiena, kual ta hopi importante, i aktitut di trabou di un barbero.
Den un ambiente hopi ameno por a mira e satisfakshon di e kursistanan i e nesesidat pa SDKK sigui ofresé kursonan asina akí pa mas kliente. Tambe a lanta e idea pa habri un barberia den prizòn kaminda klientenan i personal di SDKK por bai pela.
Gerensia di SDKK ta sumamente kontentu ku resultado di e proyekto akí, debí ku por a duna un oportunidat na e klientenan akí pa forma nan mes den e fishi di pelamentu.


text:
Tips Di Finansas
Con Pa Logra Bo Metanan Financiero
E articulo aki ta un colaboracion entre Dos Placa y Jermin Bell di Bellance.org. Corda follow Jermin riba LinkedIn, Facebook y Instagram! Parti 2 di ‘Con Pa Logra Bo Metanan Financiero’ ta sali dia 9 di december, kiermen subscribe pa bo keda #alwaysupdated. Admiti’e, logrando bo metanan no ta facil. Read more…
Budget
Kico Pa Haci Cu Bo Bonus?
It’s That Time of The Year Again! Si bo ta un di e personanan cu tin e suerte di haña un bonus e temporada aki, pabien! Bo a traha duru henter aña y awor bo lo ricibi un aprecio di bo dunador di trabou tambe. Kico bo tin pensa di Read more…


text:
“Sombra di Koló Conversations”
Lekturanan
Djabièrnè awor dia 28 di novèmber NAAM ta habri e eksposishon di arte i siklo di charla tokante rasa, rasismo i e nifikashon di Koló di kueru awendia na Kòrsou.
E dokumentario Sombra di Koló a inspirá NAAM pa organisá un siklo di Charla i e Eksposishon di arte.
Sombra di Koló
E dokumentario ta hiba e públiko riba un krusada rònt Kòrsou, den barionan di Barber, Seru Fortuna , Otrobanda , Janwe i Spaanse Water. 30 yu’i Kòrsou di diferente backround ta papia di nan eksperensia ku Koló i rasa na Kòrsou. Despues di presentashon di e dokumentario ku ta sigui pasa tur siman na Luna Blou, Angela Roe, ku a traha e dokumentario ta hiba kombersashon ku públiko presente.
Tantu den e siklo di Charla komo den e eksposishon di arte, ta indagá den e diferente temanan ku ta bini dilanti den e dokumentario.
Siklo di Charla : Diálogo Sombra di Koló
E Siklo di charla, “Sombra di Koló Conversations”, ta invitá públiko en general pa bin skucha, papia i kompartí nan vishon tokante e tópikonan.
Oradornan
28 nov
Angela E. Roe – Rasismo den imáhen kotidiano
6 dec
Quincy Gario (via skype), Meyrtha Leetz-Cijntje & Calviany Eleonora – Sinterklaas i Zwarte Piet na Kòrsou
10 jan
Louis-Philip Römer – Diskriminashon
17 jan
Louise de Bode-Olton – garantia hurídiko relashoná ku rasismo na Korsou.
24 jan
Rose Mary Allen – Rasa Etnisidat den politika di migrashon di Korsou
31 jan
Jeanne Henriquez – Nashon i Identidat
Na: NAAM | Entrada: naf 5,- | porta ta habri 18.30 i ta kuminsá 19.00
Eksposishon Sombra di Koló
Diferente artista plástiko yu’i Kòrsou ta duna nan vishon riba rasa i rasismo. Un parti di e eksposishon tabata pon’é na Luna Blou dia e estreno di e dokumentario. E eksposishon ta sigui krese i ekspandé i mas artista ta keda invitá pa tambe duna nan vishon. Artistanan eksponiendo ta: Garrick Marchena, Vali leonora, Hector Raphaela, Avantia Damberg, Giovani Zanolino, Anna Oltheten, Ced Ride, Felix de Rooy, Kirk Claes, en Bert Knubben.
Na: NAAM | Entrada: gratis | habrí tur dia durante ora di ofisina.
Pa mas informashon wak riba www.warwaru.com i www.naam.cw


text:
ORANJESTAD: Diasabra anochi Colegio San Nicolaas a organisa un celebracion pa e graduadonan 2013-2014 den ballroom di Phoenix Hotel, pa e ocasion aki a invita Minister Dowers, ex titular di Enseñansa, pa haci entrega di diploma na e mihor graduado di HAVO,
srta. Sheelah Arends.
Un Minister Dowers hopi orguyoso a comenta. Colegio San Nicolas (HAVO) a logra un resultado di 68%, cu ta hobennan cu pa prome bes a pasa den un examen. “E ta un resultado historico y e ta mas miho cu Colegio Pabou, cu ta algo cu e hobennan y Colegio San Nicolas por ta orguyoso di dje,” e mandatario a duna di conoce.
Pa Minister Arthur Dowers tabata un honor di a wordo invita pa haci entrega di diploma na graduadonan di Colegio San Nicolas. No solamente pasobra e graduacion ta un momento special den bida di e hobennan, pero tambe pasobra como ex Minister di Enseñansa e tabata para hunto cu e scol momento cu nan a cambia di un dependance pa un HAVO completo pa studiantenan di pariba di brug.
“E ta algo grandi,” e titular
a bisa despues di entrega di e diplomanan. “No solamente pasobra mi tabata na cuna di e proceso aki cu mi ta asina contento, pero ora cu como pais dicidi cu Enseñansa ta un di e cosnan cu tin prioridad den e pais aki, e momento aki nos a demostra cu esaki ta e caso,”
Minister Dowers a expresa e deseo cu loke cu wordo sembra na Colegio San Nicolas por sirbi como ehempel pa otro scolnan na Aruba.
El a splica cu na momento cu e decision a wordo tuma cu Colegio San Nicolas ta bira un scol completo, cu cuatro aña completo di HAVO, no tabatin e luho ni exigencia di infrastructura cu tabatin mester di dje, “pero tabatin un grupo di persona sumamente dedica y cu un pasion grandi pa logra e resultado aki pa nos yiunan.” Alabes, e bon resultado di Colegio San Nicolas a demostra cu no tur cos ta draai rond di infrastructura, pero e dedicacion y amor cu e docentenan y studiantenan tin pa e scolnan. Inclusive e prome bukinan a wordo paga door di Ministerio di Husticia y Enseñansa como cu e scol no tabatin presupuesto ainda. “Pabien pais Aruba, San Nicolas, graduadonan, docentenan y rectorado.”


text:
ORANJESTAD- Mike Eman, lider di partido AVP, acompaña pa Richard Arenda y Ichelle Simon, a tene un conferencia di prensa unda ta splica di e cumbre cu ta tuma lugar otro siman, dia 2 di september den Renainssance Convention Center. Despues di eleccion di aña pasa, unda partido AVP a resulta e partido mas grandi, AVP y su dirigentenan den su totalidad a haci un compromiso cu pueblo. Eman: “E compromiso aki tabata pa traha riba e retonan nobo cu a bin hunto cu e posicion nobo cu AVP a haya desde 22 di september 2017.”
Eman a splica cu pa AVP semper ta importante, sea cu e ta den gobierno of den oposicion pa haci e tarea cu e tin cu un dedicacion completo y cu e devocion pa sirbi comunidad lo miho posibel. “Ta den e cuadra ey tambe historia di partido a demostra cu ora nos ta den oposicion, nos a carga esaki cu dos meta importante. Nan ta cumpli cu e tarea den Parlamento, loke ta tumando lugar awor aki tambe debidamente. Nos Parlamentarionan ta percura pa bos di pueblo resona y e mandato cu AVP a haya resona den Parlamento. Tambe pa controla gobierno y na mes momento prepara nos mes pa un miho gobernacion. Partido ta cumpliendo cu esaki tambe.” Eman a sigui splica cu partido a reflexiona riba resultado di eleccion y e mandato cu partido a haya di comunidad. Algo cu partido ta cumpli cu ne cu un serenidad grandi y cu masha hopi humildad. Pasobra ora pueblo papia mester scucha cu atencion. ‘Scucha, pensa y trece cambio’ semper ta parti di pensamento di partido y ta e forma con partido ta aserca e bos di pueblo. Eman a bisa cu esey ta loke AVP a bin ta haciendo durante e ultimo lunanan desde eleccion. “Nos a enfoca riba e organisacion interno di partido y con ta prepara miho pa un siguiente eleccion y un siguiente gobernacion y pa ta prepara pa e rol cu nos tin na e momentonan aki.” Lider di partido a haci un yamada na henter comunidad pa atende Cumbre ’18 ya cu esaki ta un momento culminante di e prome fase di reflexion, preparacion, fortificacion y modernisacion di partido. Henter Conseho di Partido AVP, henter fraccion, directiva di partido, instituto y fundacionnan ta participa na e cumbre aki.
Richard Arends, miembro di Parlamento pa partido AVP, a splica mas riba contenido di Cumbre’18. “Manera Miek Eman a bisa caba, preparacion ta esencial pa partido AVP, e ta e clave di nos maneho, e clave di mehoracion y ta e clave pa hiba Aruba dilanti pa trece prosperidad. E ta e liña cora di maneho di Gabinetenan Mike Eman I y II. Awor aki nos ta preparando nos mes pa un siguiente gobernacion, pa por asumi e responsabilidad ora nos haya e tarea aki un bes mas.”Arends a enfoca riba Cumbre’18 splicando cu esaki ta bay tin e mes un formato cu 1000Voz cu tabata un evento participativo unda a fiha e programa di partido. Mil persona por a contribui cu nan idea, pensamento y consehonan cu despues a wordo tuma como guia den e programa di partido. “Esaki ta algo esencial na momento cu nos ta fiha nos maneho y nos plannan cu participacion di e cuidadano pa wak unda e kier mira Aruba den futuro y con AVP por contribui na esaki.”
Ichelle Simon, miembro di Fundacion Digna Lacle-Herrera, a bisa cu partido ta cla pa Cumbre’18. “Partido AVP semper a duna muestra di su vision y su mision. Esaki a keda demostra durante e ultimo ocho añanan di gobernacion. Awor den oposicion partido ta sigui traha den e miho forma posibel pa cumpli cu su tarea. Na e Cumbre’18 comunidad di Aruba ta invita pa bin hunto pa tende kico ta e vision y mision di partido AVP pa e añanan nos dilanti. ” Simon a splica cu Cumbre’18 ta un oportunidad grandi cu ta wordo brinda na tur hende pa bin reflexiona hunto cu partido, dialoga y participa pa asina mira kico ta e plannan cu partido AVP tin pa futuro. Lider di AVP Mike Eman, Richard Arends y Ichelle Simon a haci un yamada fuerte pa tur hende bin participa na Cumbre ’18 pa asina ta al tanto di loke partido tin riba agenda.


text:
KOMUNIKADO DI KUERPO POLISIAL KÒRSOU Charla di prevenshon pa FKP
KOMUNIKADO DI KUERPO POLISIAL KÒRSOU
261 / 2017
21 yüli 2017
Charla di prevenshon pa FKP
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Riba petishon di FKP Kuerpo Polisial Kòrsou a kuminsá ku un siklo di informashon i akshon konkreto pa konsientisá e habitantenan riba e aspektonan di un ambiente ‘safe i sigur’ i pa alsa e seguridat den e barionan na Kòrsou kaminda nan kasnan i komplehonan ta ubiká. Den e kuadro aki diaweps dia 13 i 20 di yüli último den oranan di anochi, polis huntu FKP tabatin un enkuentro ku e habitantenan di e barionan di Triangel i Hòfi Moonchi.
E habitantenan a trese nan preokupashon(nan) i ideanan dilanti ku a sirbi komo base pa polis duna infomashon riba entre otro:
Kon pa evitá kiebro den kas,
Ladronisia di i den outo,
Seguridat riba kaya i diferente tópiko relashoná ku e materia aki
Ròl di ‘buurtregisseur’ den bario
Uzo di ‘app alert’ den bario
Vigilansia di habitantenan mes den nan bario
Tabata anochinan hopi frúktifero i edukativo pa tur esnan presente.
Polis ta sigui duna informashon na komunidat pa alsa e seguridat den komunidat.
Athunto: potrèt


text:
Adaptashon Servisio Públiko
Adaptashon Servisio Públiko
Geplaatst op 16 March 2020 dor di Ministerio Maneho di Gobernashon, Planifikashon i Servisio Públiko
Kranshi
Nos ta atendé kliente personalmente solamente den e siguiente kasonan di urgensia:
- Registrashon di nasimentu (Òp yu)
- Registrashon di fayesimentu
- Sedula, Pasport, Reibeweis ku a kaduká of ta kaduká den e dos siman benidero
E klientenan ku tin sita no mester presentá. Nos lo tuma kontakto ku tur kliente pa traha un sita nobo.
Lástimamente nos ta kanselá tur sita pa èksamen práktiko di reibeweis, pa e próksimo dos siman paso nos no por garantisá e seguridat pa mantené distansha.
Si akaso bo tin pregunta por hasi esaki via mail info.bsbv@gobiernu.cw òf yama na 434-1600.
Lokèt di pèrmit:
Hasi mas uso di nos servisionan online, mail of telefòn:
Pa sita:
1. Online sita.gobiernu.cw,
2. Telefòn 0800-1515 òf 433-3123
3. Mail sita@gobiernu.cw
Tene kuenta ku sita pa kùr vehíkulo por sosodé solamente via mail of telefón.
Desishon
Nos lo mail tur desishon den kuadro di VOG, LOB i Pèrmit pa e kliente. Den kaso ku bo mail no ta konosí mail nos na
Pa VOG vog.vl@gobiernu.cw
Pa pèrmit intake.vergunningenloket@gobiernu.cw
Pa status di bo petishon afgifte.vergunningenloket@gobiernu.cw
Petishon
- Petishon pa VOG por solamente via vog.vl@gobiernu.cw . Por paga e NAf. 1,00 ora tuma e VOG despues di 6 siman.
- Petishon pa pèrmit, via intake.vergunningenloket@gobiernu.cw. Pago ta sosodé na number di kuenta di MCB. Por fabor manda un komprobante di e pago huntu ku e dokumentonan.
- Status di pèrmit, LOB en VOG por solamente via email afgifte.vergunningenloket@gobiernu.cw of via 433-3135.
- Nos ta atendé kliente solamente personal den e siguiente kasonan:
- Na Vergunningenloket: bo tin un sita of mester tuma bo VOG i a yamabo pa pasa tuma esaki.
- Na Kranshi: pa òp yu, fayesimentu, sédula, pasport i reibeweis ku a kaduká dos siman promé ku e kaduká
Kranshi i Lokèt di Pèrmit ta atendé kliente solamente personal di 8’or di mainta pa 12’or di mèrdia. Asinaki nos por tuma tempu mèrdia pa atendé tur petishon ku ta drenta via mail òf telefòn. Nos lo permití solamente 20 hende máksimo den nos salanan.


text:
Pronóstiko di tempu pa Kòrsou i bisindario bálido te djamars atardi 18:00 o.l., 24 di mart 2020.
Pronóstiko
Pronóstiko di tempu pa Kòrsou i bisindario bálido te djamars atardi 18:00 o.l., 24 di mart 2020.
Kompilá: djaluna 23 di mart 2020, 17:00 o.l. (21:00 UTC).
Tempu: Por lo general parsialmente nublá i i no ta antisipá áwaseru signifikante.
Temperatura máksimo lo alkansá 32ºC i temperatura mínimo 25ºC.
Solo ta sali 06:37 i ta baha 18:47 o.l.
Bientu: For di direkshon generalmente ost i moderá te basta fuerte; forsa 4 te 5 (20 te 39 km/ora, 11 te 21 nudo). Den dia, ráfaga de bes en kuando te posiblemente fuerte; forsa 6 (40 te 50 km/ora, 22 te 27 nudo).
Situashon general: Durante di próksimo 24 ora, no ta antisipá desaroyo di nubianan signifikante riba nos region. Pa e motibu aki un kondishon di tempu relativamente seku lo prevalesé riba nos isla.
Kondishon di laman: Moderá ku altura di olanan entre 0.5 i 1.5 meter (2 pa 5 pia). E olanan di mas haltu lo ta serka di kosta na nort di Kòrsou.
Fenómeno spesial: Ningun.
Perspektiva te djárason atardi: Parsialmente nublá ku chèns pa un lokal áwaseru durante oranan di mainta.
Meteorólogo: Rombley.


text:
Logopedia ta e disciplina cu ta compronde e procesonan di e comunicacion humano y e trastornonan cu ta relaciona cu ne.
Logopedista ta uza e conocemento di tecnica y medionan pa preveni, evalua y trata e trastorno y desordennan di comunicacion.
Logopedia ta interveni den tur etapa di bida di un hende; for di baby /infante cu necesidad di stimulacion trempan, te hasta alteracion/desorden/problema di comunicacion den adolescente, adulto y hende grandi.
Logopedia tin como meta mehora e funcionnan di habla y lenguahe, optimalisa e capacidad di e mucha/cliente pa comunica y logra realisa funcionnan pre-fonica manera (chupa, guli, morde y kauw) mehorando asina e calidad di nan bida.
Logopedia tambe ta brinda orientacion y guia pa mayor por stimula e lenguahe y comunicacion di nan yiu.
S.V.G.A. ta conta cu 1 logopedista cu ta brinda e apoyo na maestro(a) y guia y tambe duna terapia na e clientenan cu tin e necesidad riba e tereno aki. Tambe e logopedista ta duna conseho na mayor con pa stimula e cliente riba e tereno specifico aki.


text:
KRALENDIJK – René Clemencia ta haña fiesta di San Nicolas ‘rasista’, ‘skandaloso ’i ‘ofensivo’. E tata di 33 aña di edat no ta selebrá e fiesta di mucha ku su dos yunan i su kasá. Pa motibu di Hulanda su kolonisashon di Antia e ta hañ’é ta dil ku e fiesta, e ta bisa.
“Ta portretá Zwarte Piet manera un hende bobo, ku solamente por sigui enkargo i orden ku dun’é i ku no por pensa pa su mes”, Clemencia ta bisa. Esaki ta bini for di e buki di Jan Schenkman, “Sint Nikolaas en zijn knecht” (San Nikolas i su sirbidó), di aña 1850. E ta haña ku ta malu ku te dia di awe ta konektá Zwarte Piet ku hende koló skur.
Un reportahe di Ronald A. Muyden
Segun Clemencia esaki no ta doloroso pa e mes, pero e konosé sufisiente amigu i famia ku si tabatin konfrontashon ku esaki. “A tenta amigu ku Zwarte Piet i a pidi nan hasi ‘kenshi’.
Diskushon di Zwarte Piet i polítika lokal
San Nikolas ta yega tera na e waf yamá pa e kapitan boneriano: Waf Juan Francisco “Chicu”Mercelina. Ora puntr’é, San Nikolas ta remarká ku ta na polítika di Den Haag pa sigui debatí e diskushon di Zwarte Piet. “Tanten ku e muchanan aseptá yegada di San Nilolas na Boneiru, e lo bini Boneiru”, San Nicolas bistí ku meiter ku un krus ariba ta bisa.
Segun e diputado di kultura Edsel Cecilia e no a haña hopi señal ku tin un diskushon di Zwarte Piet na e isla. “Ami mes ora mi tene spich mi ta yama nan Pietjes.” E mandatario lokal ainda no a pensa un maneho pa esaki, e no ta bagatelisá e posibel sintimentunan i e ta haña importante pa komo gobièrnu pensa kiko mester hasi na esaki.: “Na Hulanda nan tin piet di arko iris. Nos ta bai wak kiko nos por hasi den futuro.”
Solamente pretu
No tabatin Piet shushá na rut, sino nan tabata mas pretu ku pretu
Tur e Pietnan tabata pintá solamente pretu, sin òf ku poko lipstik na lep, ku òf sin peluka di afro. Algun aña pasá si tabatin e diskushon di Zwarte Piet na e isla. E ayudantenan a haña un kara kolorido, ku awe no a sobra nada di dje.
Normalmente ta gezaghèber boneriano òf su suplente ta presente ora di risibí San Nikolaas. E bia aki niun di dos no tabat’ei. Gezaghèber suplente Curvin George ta laga sa ku den un deliberashon na Kolegio Ehekutivo a palabrá esaki. Ta e diputado di kultura so lo a representá gobièrnu e aña aki. Gezaghèber Edison Rijna te 24 di novèmber tabata na Hulanda di bishita di trabou.
Un mucha muhé bisti na un T-shirt blanku di San Nikolaas ta para banda di su mama ta kuminda e marcha ku ta pasa di San Nikolas i Zwarte Piet sinta den un trein di turista i diferente garoshi di gòlf. El a gosa di e parada ku e Pietnan ku tabata toka tambú i hasi kenshi akrobátiko. Mama Lucy ta bisa ku e sapatu di papel ku nan a traha na skol awe lo sali di bon.
Regalo lo bin ku Papa Pasku
Na kas di famia Clemencia lo tin regalo tambe. Pero eseinan si ta bini ku Papa Pasku.